Calon PN DUN Larkin guna pengalaman wartawan untuk tabur bakti

Menggunakan pengalaman sebagai wartawan, calon Perikatan Nasional (PN) bagi kerusi Dewan Undangan Negeri (DUN) Larkin, Zulkifli Bujang, yakin mampu menabur bakti terbaik kepada penduduk kawasan ditandinginya.

Beliau yang telah berkhidmat sebagai setiausaha akhbar di beberapa kementerian sejak 2015 itu berkata, penglibatan dalam sektor berkenaan di samping pengalaman bekerja sebagai pengamal media sejak 1996 telah memberikan pendedahan terhadap selok-belok dalam pentadbiran negara.

Zulkifli pernah bertugas di beberapa organisasi media negara antaranya Bernama TV, RTM dan beberapa lagi media swasta.

Zulkifli, 44, yang juga Pengerusi Biro Kebajikan Perikatan Nasional (PN) Parlimen Johor Bahru berkata, beliau turut percaya bahawa penduduk di kawasan tersebut mempunyai harapan tinggi terhadap pemimpin yang dipilih untuk mewakili mereka.

“Sewaktu dalam media ini banyak kita belajar dan saya lihat banyak perkara atau lihat selok-belok jatuh bangun politik dan sebagainya.

“Jadi dari situ saya kutip segala pengalaman dan pengetahuan,” katanya ketika dihubungi pada Jumaat.

Kerusi DUN Larkin yang sebelum ini disandang oleh Mohd Izhar Ahmad daripada Parti Pribumi Bersatu Malaysia (Bersatu) dengan majoriti 8,590 undi merupakan antara kerusi panas pada Pilihan Raya Negeri (PRN) Johor kali ini dengan ia bakal menyaksikan pertembungan lima penjuru.

Antara calon parti telah diumumkan ialah Dr Zamil Najwah Arbain daripada PKR, Hairi Md Shah yang juga Ketua Pemuda UMNO Johor (UMNO), Rasid Abu Bakar (Parti Ikatan Demokratik Malaysia (Muda)) dan Mohamad Riadz Mohamad Hashim (Parti Pejuang Tanah Air (Pejuang)).

Dalam pada itu, Zulkifli yang merupakan anak kelahiran Johor itu berkata, isu keperluan anak muda di kawasan tersebut merupakan antara perkara akan diberi perhatian untuk ditangani di kawasan tersebut.

Selain itu, beliau yang juga memiliki sarjana dalam bidang komunikasi dari Universiti Sains Malaysia (USM) berkata, aspek keperluan kesihatan dan kesejahteraan hidup bagi kumpulan penduduk berusia antara 30 hingga 40 tahun juga akan diperincikan untuk diberikan perhatian.

“Kalau kita mengambil iktibar daripada pembangunan bola sepak di Johor contohnya, kadang-kadang kita perlu berfikir di luar kotak ataupun kita perlu lakukan sesuatu yang bukan kebiasaan.

“Begitu juga kalau kita nak beri peluang pekerjaan contohnya atau nak melihat apa keperluan orang muda di Larkin. Jadi kita perlu melakukan sesuatu yang memiliki kapasiti atau spektrum yang besar.

“Jadinya, saya rasa itulah pendekatan yang kita perlu buat untuk golongan muda di Larkin. Kita perlu melakukan sesuatu yang drastik untuk kita capai satu tanda aras lebih baik,” ujarnya yang juga tidak pernah menyertai mana-mana parti di dalam negara sebelum ini.

Pada masa sama, beliau berkata, selari dengan dasar PN, beliau mahu memberikan tawaran politik baharu yang lebih inklusif dan berintegriti tanpa mengira kaum kepada penduduk di DUN tersebut.

“Dalam tawaran baharu yang kita bawa ialah semua anggota parti kita diwajibkan atau dimahukan untuk angkat sumpah integriti.

“Kita kena pastikan semua yang berada dalam parti ini adalah yang terbaik,” ujarnya yang juga sudah berkeluarga dan memiliki seorang cahaya mata.


UMNO tanding semua kerusi tradisi, Parlimen ‘dikhianati’, kata Zahid

UMNO membayangkan tidak akan berkompromi dengan mana-mana pihak dalam meletakan calon di semua kerusi tradisinya pada Pilihan Raya Umum Ke-15 (PRU15) akan datang.

Presidennya Datuk Seri Ahmad Zahid Hamidi berkata UMNO akan bertanding di semua kerusi tradisi dan kerusi yang ‘dikhianati’ apabila Ahli Parlimen parti itu melompat menyertai parti lain.

Mendakwa bahawa akar umbi UMNO memberi mandat dan amanah kepadanya untuk dilaksanakan, Ahli Parlimen (MP) Bagan Datuk itu berkata parti itu kekal mendesak PRU15 diadakan apabila pandemik Covid-19 berakhir dan imuniti kelompok dicapai.

“Kerajaan hari ini hanyalah bersifat sementara selagi mana tidak memiliki mandat mutlak rakyat.

“Justeru sebagaimana diputuskan dalam MKT lepas dan berpedomankan titah saranan Seri Paduka Yang di-Pertuan Agong, apabila pandemik Covid-19 mulai berakhir dan setelah imuniti kelompok dicapai, maka PRU15 perlulah diadakan bagi membolehkan mandat mutlak diperolehi untuk membentuk sebuah Kerajaan yang stabil dan dipilih oleh rakyat.

“Keduanya, kehendak akar umbi yang menghendaki agar kerusi-kerusi tradisi UMNO dan kerusi-kerusi yang dikhianati setelah diamanahkan oleh rakyat kepada UMNO dan Barisan Nasional pada PRU-14 lalu tidak boleh sesekali dikompromikan dan mesti diambil kembali untuk ditandingi,” katanya.

Semakan Agenda Daily mendapati sehingga April lalu terdapat 16 Ahli Parlimen UMNO yang menang pada PRU14 lalu menyertai Bersatu setelah hilang kepercayaan kepada kepimpinan UMNO diterajui Zahid.

Mereka terdiri daripada:

1) Datuk Seri Mustapa Mohamed (MP Jeli);

2) Datuk Seri Hamzah Zainuddin (MP Larut)

3) Datuk Seri Ikmal Hisham Abdul Aziz (MP Tanah Merah);

4) Datuk Mas Ermieyati Samsudin (MP Masjid Tanah);

5) Datuk Rosol Wahid (MP Hulu Terengganu);

6) Datuk Seri Dr Ronald Kiandee (MP Beluran);

7) Datuk Azizah Mohd Dun (MP Beaufort);

8) Datuk Dr Noor Azmi Ghazali (MP Bagan Serai);

9) Datuk Syed Abu Hussin Hafiz Syed Abdul Fasal (MP Bukit Gantang);

10) Datuk Rozman Isli (MP Labuan);

11) Datuk Shabudin Yahaya (MP Tasik Gelugor);

12) Datuk Seri Dr Abdul Latiff Ahmad (MP Mersing);

13) Datuk Mohd Fasiah Mohd Fakeh (MP Sabak Bernam);

14) Datuk Abdul Rahim Bakri (MP Kudat);

15) Datuk Zakaria Mohd Edris (MP Libaran); dan

16) Yamani Hafez Musa (MP Sipitang).

Mengulas lanjut, Zahid berkata UMNO juga kekal dengan ketetapan dibuat pada Perhimpunan Agung UMNO (PAU) Mac lalu yang tidak akan bekerjasama dengan Bersatu pada PRU15 ini.

“Ini termasuklah ketetapan PAU yang membataskan kerjasama dengan Parti Pribumi Bersatu Malaysia (PPBM) hanya setelah Parlimen dibubarkan untuk PRU-15 yang akan datang,” katanya.


Usaha menyelamat sukar apabila mangsa banjir enggan berpindah awal

Kira-Kira 300 penduduk di tiga kampung di sini yang enggan berpindah awal ke pusat pemindahan sementara (PPS) menyukarkan usaha Jabatan Bomba dan Penyelamat Malaysia (JBPM) untuk menyelamatkan mereka yang terkandas akibat banjir.

Kampung terbabit ialah Kampung Pengkalan Pauh, Daram Buaya dan Kampung Wakaf Bunut yang terletak di Pasir Puteh, menurut laporan Bernama.

Ketua Balai Bomba Dan Penyelamat Pasir Puteh PPGB Azhar Elmi Mustofar berkata antara alasan yang diberikan ialah mereka bimbang rumah diceroboh pencuri dan rumah tidak akan dimasuki air.

“Walaupun diberi nasihat beberapa kali oleh pihak kami supaya berpindah segera tetapi ada yang masih degil dengan memberi pelbagai alasan,” katanya kepada kepada pemberita selepas melawat kawasan berisiko banjir dan PPS Sekolah Kebangsaan Wakaf Raja di sini hari ini.

Justeru, beliau menggesa penduduk yang rumah mereka dinaiki air supaya segera berpindah ke PPS dan paras air berada pada tahap bahaya.


Palsukan keputusan ujian Covid-19 boleh kena tindakan: Khairy

Kementerian Kesihatan (KKM) boleh mengambil tindakan undang-undang terhadap individu yang didapati memalsukan keputusan kit saringan pantas (RTK) antigen dalam aplikasi MySejahtera, kata Menterinya Khairy Jamaluddin.

Bercakap kepada media selepas Majlis Pelancaran MyCHAMPION Peringkat Kebangsaan, Khairy berkata perbuatan melaporkan keputusan saringan Covid-19 yang palsu adalah satu tindakan yang tidak bertanggungjawab.

Beliau berkata majikan boleh melaporkan kepada KKM sekiranya mendapati pekerjanya melaporkan keputusan Covid-19 yang palsu.

“Sudah tentu kalau majikan nak semak, mungkin kalau dia (pekerja) nak tipu, nasib dia tak baik majikan suruh buat RTK profesional, dia ‘kantoi’. Kita boleh ambil tindakan undang-undang. Jadi jangan sampai kita terpaksa ambil tindakan undang-undang kerana salah lapor dalam MySejahtera yang menjadi kesalahan,” katanya seperti dilapor Bernama hari ini.

Beliau berkata kerajaan membenarkan masyarakat melaporkan ujian kendiri Covid-19 dalam MySejahtera tanpa memerlukan mereka membuat saringan profesional, sebagai persediaan memasuki fasa peralihan ke endemik.

“Bila kita masuk fasa peralihan (endemik), kita kena banyak bergantung kepada solidariti komuniti dan kebertanggungjawaban individu. Ini takkan semua benda kerajaan nak periksa, kuat kuasa dan denda,” katanya menegaskan KKM tidak berkongsi data pengguna MySejahtera dengan mana-mana pihak.

Dalam perkembangan lain, Khairy berkata Malaysia berkemungkinan akan melaksanakan kajian sama ada plastik kini berada dalam sistem darah manusia seperti yang dilaporkan oleh saintis dari Belanda.

“Saya terkejut bila baca dapatan tersebut daripada saintis di Belanda. Saya rasa perkara ini saya akan bangkitkan dengan Institut Penyelidikan Kesihatan Malaysia, mungkin kita juga boleh buat kajian tersebut di sini untuk melihat sama ada plastik sudah masuk dalam sistem darah kita,” katanya.

Semalam, media melaporkan kajian terbaharu mendedahkan mengenai penemuan pertama dan mengejutkan mikroplastik atau kepingan kecil plastik berdiameter kurang daripada lima milimeter dalam darah manusia.

Dalam kajian tersebut, saintis-saintis di Belanda mengambil sampel darah daripada 22 penderma dewasa yang sihat secara rawak dan analisis mendapati 17 daripada sukarelawan tersebut mempunyai mikroplastik dalam darah mereka.

Mikroplastik pernah ditemukan di dalam otak, usus, plasenta bayi yang belum lahir dan najis orang dewasa dan bayi tetapi ini pertama kali ia dijumpai dalam darah manusia.


Denggi pula meningkat 52.4 peratus, 9 kematian dilaporkan tahun ini

Ketika negara masih belum selesai menangani Covid-19, muncul pula penularan penyakit tangan kaki dan mulut (HFM) dalam kalangan kanak-kanak, majoritinya di bawah enam tahun.

Kini, kes demam denggi di seluruh negara sejak Januari lalu pula dilaporkan meningkat 52.4 peratus menjadikan kumulatif sebanyak 16,145 kes, berbanding 10,597 kes sepanjang tahun lalu.

Selangor mencatat kes tertinggi iaitu sebanyak 270 kes menjadikan jumlah keseluruhannya adalah 920 kes pada Minggu Epidemiologi (ME) ke-20, bermula 15 hingga 21 Mei.

Pada ME ke-19 iaitu bermula 8 hingga 14 Mei, kes demam denggi yang dicatatkan di negeri itu adalah sebanyak 650 kes, lapor Kementerian Kesihatan (KKM), hari ini.

Ketua Pengarah Kesihatan Tan Sri Dr Noor Hisham Abdullah dalam satu kenyataan hari ini berkata sembilan kematian akibat komplikasi denggi turut dilaporkan setakat ini berbanding lima kematian bagi tempoh sama tahun lepas.

Menurutnya Wilayah Persekutuan Kuala Lumpur dan Putrajaya mencatatkan 121 kes, diikuti Sabah (119), Johor (82) dan Kedah (43), masing-masing pada ME ke-20.

Beliau berkata sebanyak 41 lokaliti titik panas turut dilaporkan pada ME ke-20 dengan 36 lokaliti di Selangor, tiga di Kuala Lumpur dan Putrajaya dan masing-masing satu lokaliti di Melaka serta Sabah.

Katanya, dalam keadaan penularan jangkitan demam denggi yang tinggi ketika ini, setiap lapisan masyarakat perlu bertindak proaktif dengan memastikan persekitaran premis kediaman dan tempat kerja bebas dari tempat pembiakan nyamuk Aedes.

“Pihak berwajib dalam komuniti juga melakukan aktiviti cari dan musnah pembiakan nyamuk Aedes selain menggunakan kaedah pencegahan seperti pencegah dan semburan aerosol dalam premis untuk membunuh nyamuk dewasa,” katanya.


Cuaca panas, operasi pembenihan awan bermula hari ini di Pulau Pinang

Tentera Udara Diraja Malaysia (TUDM) dan Jabatan Meteorologi Malaysia (MetMalaysia) menjalankan Operasi Pembenihan Awan di kawasan tadahan Empangan Teluk Bahang serta Empangan Teluk Air Itam di Pulau Pinang bermula hari ini.

TUDM dalam kenyataan hari ini memaklumkan operasi itu dijangka berlarutan hingga Khamis ini yang turut melibatkan kerjasama Agensi Pengurusan Bencana Negara dan Kerajaan Negeri Pulau Pinang, menurut laporan Bernama.

Menurut TUDM, operasi yang bermula pada 11 pagi itu melibatkan penyediaan empat tangki bancuhan larutan garam dengan muatan 1,500 liter bagi setiap tangki.

“Setelah mengambil masa lebih kurang tiga jam penyediaan bancuhan, keempat-empat tangki ini dimasukkan ke dalam pesawat angkut C130H oleh anak kapal No 20 Skuadron,” menurut kenyatan itu.

Kenyataan itu menyebut pesawat angkut TUDM diterbangkan oleh Komander Pesawat Leftenan Kolonel Mohd Khairol Fadly Abu Bakar bersama dua juruterbang, lima anak kapal, empat kakitangan MetMalaysia dan seorang kakitangan Badan Kawal Selia Air yang berlepas dari Pangkalan Udara Subang pada 2.45 petang.

“Semoga usaha bersepadu yang dilaksanakan dapat membantu usaha pembenihan awan bagi memulihkan bekalan air yang terjejas dan semakin menyusut di kawasan tadahan hujan,” menurut kenyataan itu.


Dua sindiket tumpas, dadah RM17.55 juta dirampas

Polis menumpaskan dua sindiket pengedaran dan pemprosesan dadah bernilai RM17.55 juta dalam 10 serbuan berasingan di sekitar Lembah Klang pada Selasa dan Rabu.

Timbalan Ketua Polis Negara, Datuk Seri Acryl Sani Abdullah Sani berkata, Jabatan Siasatan Jenayah Narkotik (JSJN) berjaya menahan 17 individu termasuk empat lelaki warga Bangladesh dan seorang wanita tempatan berumur 24 hingga 47 tahun.

Acryl Sani berkata, dalam kes pertama, JSJN Bukit Aman dengan JSJN Selangor merampas 354 ketulan heroin mentah seberat 134 kilogram (kg) dan 101 bungkus plastik disyaki syabu seberat 104 kg bernilai RM15.2 juta dalam tujuh serbuan di sekitar Kajang dan Pandamaran, Klang.

Katanya, sindiket terbabit dipercayai mula menjalankan aktiviti pengedaran dadah sejak Februari lalu dengan menyeludup dadah ke Malaysia melalui sempadan Malaysia-Thailand di jeti haram di Kelantan.

“Mereka juga menggunakan perkhidmatan penghantaran kontena dan bungkusan melalui jalan laut serta udara bagi menyeludup dadah ke luar negara,” katanya pada sidang media di Shah Alam, hari ini.

Acryl Sani berkata, dalam kes kedua JSJN melancarkan tiga serbuan membongkar sebuah makmal haram memproses dadah ketamin di sekitar Rawang pada Selasa lalu.

Katanya, hasil ketiga-tiga serbuan tersebut pihaknya merampas 22.015 kg dadah dan 37.15 kg cecair disyaki jenis ketamin dianggarkan bernilai RM2.35 juta.

Acryl Sani berkata tindakan menyita dilakukan pihaknya dengan nilai keseluruhan sitaan bagi kedua-dua operasi adalah lebih RM1 juta antaranya membabtkan 10 buah kereta, empat motosikal dan wang tunai berjumlah RM136,110.

Semua suspek juga kini disiasat mengikut Seksyen 39 Akta Dadah Berbahaya dan direman satu hingga tujuh hari bermula Rabu.


India sahkan kematian pertama jangkitan cacar monyet

Pihak berkuasa India mengesahkan kematian pertama yang direkodkan melibatkan jangkitan cacar monyet di negara tersebut.

Seorang lelaki berusia 32 tahun di selatan Kerala disahkan mati akibat jangkitan wabak tersebut, ia merupakan kes kematian pertama di Asia.

Sebelum ini, Sepanyol melaporkan dua kematian berkaitan cacar monyet dan Brazil juga merekodkan satu kematian.

Pertubuhan Kesihatan Sedunia (WHO) mengisytiharkan wabak itu sebagai kecemasan kesihatan global pada 23 Julai.

Lelaki India berusia 22 tahun itu meninggal dunia pada Sabtu, kata menteri Kerala kepada pemberita dan pihak berkuasa sudah mengambil langkah mengasingkan 21 orang yang mempunyai kontak rapat dengan mangsa tersebut.

“Orang itu tiba di Kerala pada 21 Julai tetapi mendapatkan rawatan di hospital pada 26 Julai selepas menunjukkan simptom keletihan dan demam,” kata Menteri K. Rajan.

Dalam pada itu, Menteri Kesihatan Kerala, Veena George memberitahu individu tersebut sebelum ini sudah disahkan positif semasa ujian dibuat Emiriah Arab Bersatu sebelum kembali ke India.

WHO berkata lewat bulan lalu, sebanyak 78 negara sudah melaporkan sudah mengesan lebih 18,000 kes cacar monyet dengan majoritinya di Eropah.


Jumlah individu dewasa lengkap divaksin hampiri 90 peratus

Jumlah individu dewasa yang kini menerima suntikan vaksin Covid-19 sama ada yang telah lengkap atau mendapat sekurang-kurangnya satu dos semakin meningkat dan menghampiri sasaran 100 peratus.

Berdasarkan status yang dikemas kini dalam laman sesawang COVIDNOW hari ini, sehingga semalam 7 Oktober 2021, sebanyak 89.1 peratus atau 20,856,337 individu dewasa berusia 18 tahun ke atas telah lengkap divaksin.

Dalam tempoh sama juga, sebanyak 94.6 peratus atau 22,153,302 individu dewasa menerima sekurang-kurangnya satu dos, manakala 5.4 peratus lagi belum divaksin.

Keseluruhannya 42,900,195 dos vaksin diberikan kepada golongan itu dengan semalam sahaja sebanyak 86,639 dos diberikan, membabitkan 69,769 penerima lengkap divaksinasi, dan 16,870 lagi menerima sekurang-kurangnya satu dos.

Bagi Program Imunisasi Covid-19 Kebangsaan (PICK) Remaja pula, seramai 147,938 atau 4.7 peratus remaja berusia 12 hingga 17 tahun melengkapkan dos kedua, manakala 68.5 peratus atau 2,156,345 lagi menerima sekurang-kurangnya satu dos.

Sejak dilancarkan 20 September lalu hingga semalam, 2,304,284 dos vaksin diberikan menerusi PICK Remaja, dengan semalam sahaja sebanyak 110,008 dos diberikan kepada 18,786 remaja yang melengkapkan dos kedua, manakala 91,222 lagi menerima sekurang-kurangnya satu dos.

Secara keseluruhannya, lebih 45.2 juta dos vaksin telah diberikan kepada penduduk Malaysia sejak PICK dilancarkan pada 24 Februari lalu.

Daripada jumlah itu, 24,309,648 atau 74.4 peratus individu menerima sekurang-kurangnya satu dos, dan 21,004,275 atau 64.3 peratus lagi melengkapkan dos kedua.

Semalam, sebanyak 196,647 dos diberikan membabitkan 88,555 individu melengkapkan suntikan masing-masing, manakala 108,092 lagi menerima sekurang-kurangnya satu dos.

Dari segi jenama vaksin pula sehingga kini 50.0 peratus membabitkan vaksin Pfizer, Sinovac (41.6 peratus); AstraZeneca (8.1 peratus); dan vaksin dos tunggal Cansino (0.2 peratus).


Sembilan kanak-kanak antara 19 maut kebakaran apartment New York

Sembilan belas, termasuk sembilan kanak-kanak, mati lemas dalam kepulan asap yang memenuhi setiap ruang dalam kebakaran sebuah apartment 19 tingkat di wilayah Bronx di kota New York pada Ahad.

Datuk Bandar New York City Eric Adams, mengesahkan 19 penghuni apartment maut akibat asap tebal dalam kebakaran yang berlaku sekitar jam 11 pagi di bangunan Twin Parks North West.

Pegawai bomba berkata seramai 32 lagi penghuni kediaman itu dimasukkan ke hospital dengan kecederaan serius dan kira-kira 60 yang lain cedera ringan.

“Ini adalah detik yang ngeri, ngeri dan menakutkan bagi New York,” kata Adams kepada pemberita.

Punca kejadian belum dapat dipastikan tetapi ia disyaki bermula dari pemanas haba elektrik mudah alih.

Asap terlalu tebal dan merebak ke setiap tingkat bangunan, mungkin kerana pintu ke apartmen dibiarkan terbuka, menyebabkan mangsa lemas, kata Pesuruhjaya Jabatan Bomba New York, Daniel Nigro.

“Anggota bomba menemui mangsa di tangga setiap tingkat dan membawa mereka keluar dalam keadaan jantung dan pernafasan terhenti,”

Nigro berkata, api cepat membakar sebahagian besar struktur itu, dengan asap sangat tebal yang belum pernah berlaku sebelum ini.

Gambar dan video yang disiarkan di media sosial menunjukkan api dan asap hitam tebal berkepul-kepul keluar dari tingkap tingkat tiga bangunan bata itu ketika anggota bomba sedang menjalankan operasi memadam kebakaran.

Kebakaran berlaku hanya empat hari selepas insiden sama di Philadelphia, yang mengorbankan 12 orang, termasuk lapan kanak-kanak, di sebuah bangunan perumahan awam tiga tingkat.

Kejadian itu menimbulkan persoalan mengenai standard keselamatan di bangunan perumahan bagi penduduk berpendapatan rendah.

Anggota Demokrat Amerika Syarikat, Ritchie Torres, yang daerahnya termasuk bangunan itu, memberitahu MSNBC bahawa pembangunan perumahan mampu milik seperti Bronx One menimbulkan risiko keselamatan kepada penduduk.

Adams berkata ramai daripada penghuni apartment itu berasal dari negara kecil Afrika barat, Gambia. – Agensi

Anggota Bomba New York memberikan bantuan perubatan kepada mangsa kebakaran bangunan pangsapuri di daerah Bronx, New York pada 9 Januari 2022. – Gambar Reuters


Pemimpin DAP keluar parti sah sertai Warisan, sokong Shafie jadi PM

Beberapa pemimpin DAP yang mengumumkan keluar parti baru-baru ini mengesahkan penyertaan mereka bersama parti Warisan yang dipimpin Datuk Seri Shafie Apdal.

Pemimpin DAP tersebut juga secara terbuka menyatakan sokongan kepada Shafie sebagai calon Perdana Menteri (PM), ia sekaligus menolak Datuk Seri Anwar Ibrahim yang masih berangan-angan cuba untuk menjadi PM dalam pilihan raya umum depan.

Mereka yang mengesahkan penyertaan Warisan adalah, Ahli Dewan Undangan Negeri (ADUN) Teratai, Selangor, Bryan Lai Wai Chong; bekas Ahli Parlimen Jelutong, Pulau Pinang, Jeff Ooi Chuan Aun dan bekas ADUN Batu Lanchang, Datuk Danny Law Heng Kiang.

Turut dilihat hadir dalam majlis berkenaan ialah bekas Ahli Jawatankuasa Kerja MIC, Sunther Subramaniam dan bekas ADUN Kukup, Johor, Suhaimi Salleh.

Kelima-lima mereka mengumumkan telah menyertai Warisan secara rasmi.

Bryan berkata, beliau memutuskan menyertai Warisan pada Jumaat selepas berbincang dengan Naib Presiden Warisan, Datuk Junz Wong.

“Pasukan saya di Ampang Selangor kata, kalau saya tidak masuk Warisan macam mana mahu guna logo Warisan jadi, saya putuskan menyertai Warisan.

“Warisan adalah satu-satunya parti berbilang kaum yang sebenar dan ia diketuai oleh Datuk Seri Shafie Apdal yang merupakan seorang berfikiran terbuka dan kita perlu kepimpinan sebegini untuk menerajui negara.

“Kami akan bekerja keras untuk memastikan Shafie menjadi Perdana Menteri selepas Pilihan Raya Umum Ke-15,” katanya dipetik laporan Utusan Malaysia.

Semua pemimpin DAP tersebut menghadiri majlis makan malam Warisan di Kota Kinabalu semalam.

Turut bersama dalam majlis tersebut Presiden Warisan, Shafie; Timbalan Presiden Warisan, Datuk Darell Leiking dan Naib-naib Presiden Warisan, Junz Wong dan Datuk Jaujan Sambakong.

Bryan meninggalkan DAP pada April tahun lalu dan kekal sebagai ADUN Bebas.

Sementara itu, Danny yang meninggalkan DAP selepas berada dalam DAP selama 35 tahun turut memutuskan menyertai Warisan.

Tindakan itu menjawab segala persoalan mengenai hala tuju politiknya selepas beliau mengumumkan keluar daripada DAP pada 18 Januari lalu.

Danny Law adalah ADUN Batu Lanchang dari 1999 hingga 2004 dan dipilih semula pada 2008 serta mengekalkan jawatan itu sehingga 2018 dan beliau digugurkan sebagai calon pada pilihan raya 2018.

Sementara itu, Jeff berkata, beliau bersama Danny telah menyediakan strategi politik untuk Warisan di Pulau Pinang dalam usaha mengukuhkan keahlian parti berkenaan di sana.


Bahagian Selatan Laut Maluku, Indonesia digegar gempa bumi

Gempa bumi sederhana berukuran 5.2 pada skala Richter dikesan berlaku di Selatan Laut Maluku, Indonesia pada 4.31 pagi tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 179 kilometer (km) selatan dari Tomohon, Indonesia dengan kedalaman 72km, menurut laporan Bernama.

Bagaimanapun penilaian awal mendapati tiada ancaman tsunami kepada Malaysia.


ADUN tawar diri lawan Mujahid

Ahli Dewan Undangan Negeri (ADUN) Bersatu Kuala Kurau, Datuk Abdul Yunus Jamhari menawarkan diri bertanding di Parlimen Parit Buntar pada Pilihan Raya Umum Ke-15 (PRU-15) akan datang menentang Datuk Seri Mujahid Yusof Rawa.

Abdul Yunus yang juga Ahli Exco kerajaan negeri berkata, beliau menawarkan diri untuk bertanding di Parlimen kerana merupakan anak tempatan.

Bagaimanapun katanya, terpulang kepada pimpinan tertinggi parti membuat keputusannya mengenai hasratnya itu.

“Saya anak tempatan di sini, saya menawarkan diri untuk bertanding di Parlimen namun ia ditentukan oleh pucuk pimpinan parti, apa jua keputusan di peringkat Pusat, saya tetap akur.

“Jika hasrat saya tidak tercapai, saya tetap akan membantu calon yang diputuskan oleh pimpinan tertinggi Pusat dan akan memastikan kerusi ini dimenangi oleh Perikatan Nasional (PN),” katanya menurut Utusan.

Beliau berkata kepada pemberita selepas taklimat khas PRU15 Parlimen Parit Buntar di sini semalam.

Mujahid merupakan Naib Presiden AMANAH dan penyandang kerusi berkenaan.

Abdul Yunus berkata, sudah sampai masanya pengundi di Parit Buntar memilih anak tempatan untuk mewakili mereka di Parlimen itu.

“Sebagai anak tempatan tentunya saya lebih mengetahui selok belok di kawasan ini dan lebih memahami masalah yang dihadapi rakyat di kawasan ini,” katanya.


MCMC lulus penggabungan Celcom, Digi

Suruhanjaya Komunikasi dan Multimedia Malaysia (MCMC) mengeluarkan notis tiada bantahan kepada cadangan penggabungan antara Digi.Com Bhd dan Celcom Axiata Bhd, melibatkan perniagaan Digi Telecommunications Sdn Bhd dan Celcom (pemohon).

Dalam kenyataan hari ini (22 Jun), MCMC berkata Digi dan Celcom merupakan pengendali perkhidmatan mudah alih kedua dan ketiga terbesar pada masa ini, dan penggabungan ini akan menghasilkan pengendali perkhidmatan mudah alih yang terbesar di Malaysia.

“Oleh yang demikian, MCMC telah menjalankan penilaian menyeluruh terhadap penggabungan ini,” katanya.

Pada 1 April, 2022, MCMC telah mengeluarkan pernyataan isu kepada pemohon, selaras dengan Garis Panduan Penggabungan dan Pengambilalihan bertarikh 17 Mei, 2019 untuk menangani kebimbangan bahawa penggabungan ini akan atau berkemungkinan mengurangkan persaingan dengan ketara bagi sesetengah pasaran komunikasi yang telah dikenal pasti MCMC.

Justeru, menurut MCMC, pemohon telah mengemukakan suatu aku janji yang mengandungi komitmen pemohon untuk mengatasi isu-isu persaingan yang telah diketengahkan oleh MCMC dalam pernyataan isu.

MCMC telah mempertimbangkan komitmen yang ditawarkan oleh pemohon dan berpuas hati bahawa ia akan mengurangkan dengan signifikan isu-isu persaingan yang akan atau mungkin timbul akibat penggabungan ini, katanya.

Pada 8 April, 2021, Axiata dan Telenor Group mengumumkan sedang dalam perbincangan lanjutan untuk melaksanakan penggabungan operasi Celcom dan Digi.

Axiata Group Bhd dalam makluman kepada Bursa Malaysia sebelum ini berkata, cadangan penggabungan antara Celcom Axiata Bhd dan Digi.com Bhd bagi membentuk entiti baharu dikenali sebagai MergeCo dijangka selesai pada separuh kedua 2022.

Salinan aku janji itu boleh dimuat turun melalui laman sesawang MCMC , https://mcmc.gov.my/skmmgovmy/media/General/registers/Undertaki ng-Public-Version.pdf. – Bernama


Lagi gesaan DAP pecat Tony Pua

Pemuda UMNO Jerlun menggesa DAP memecat bekas setiausaha publisiti DAP, Tony Pua yang menggelar Barisan Nasional (BN) sebagai ‘pakatan korup’, semalam.

Ketuanya, Nazri Arshat berkata DAP juga perlu memohon maaf kepada BN atas keterlanjuran Penasihat Dasar Kepada Setiausaha Agung DAP itu.

Katanya, meski menyedari kerajaan campuran BN-PH itu rapuh dan mudah retak pada bila-bila masa, namun Pua tetap bertindak biadab dengan menghina BN.

“Tetapi malangnya, Tony pula bertindak songsang matlamat dan tidak berfikir panjang meretakkan perpaduan Malaysia Madani yang sedang dibina BN-PH, malah memberi gambaran buruk terhadap kerjasama yang sedang disemai,” katanya, lapor Sinar Harian.

Gesaan sama disuarakan komponen BN, MCA apabila Naib Presidennya , Ti Lian Ker menggesa Anthony Loke memecat Pua sebagai penasihat dasarnya bagi membuktikan komitmen parti itu kepada kerajaan BN-PH.

Hari ini, Loke yang merupakan Setiausaha Agung DAP berkata DAP tidak memecat Pua kerana beliau tidak mempunyai jawatan rasmi dalam parti itu.

Semalam, Pua mencetuskan kontroversi pada majlis makan malam kutipan dana PRN semasa berucap dalam bahasa Inggeris, beliau berkata penyokong PH mesti membuktikan bahawa parti berbilang kaum yang bersih dan tidak rasuah boleh melakukan lebih baik daripada gabungan rasuah seperti BN, UMNO dan Bersatu.

Dalam pada itu, Nazri yang juga Bendahari Pemuda UMNO Kedah berkata, DAP sama sekali tidak wajar membenarkan partinya dicemari pemimpin biadab seperti Tony Pua yang menghina BN sedemikian rupa.

“Sekiranya DAP tidak bertindak memecat Tony daripada partinya, ini menandakan parti itu bersetuju dengan kenyataan bekas setiausaha publisitinya itu dan bakal melahirkan persepsi buruk terhadap kerjasama BN-PH.

“Apatah lagi isu ini berlaku menjelang PRN di enam negeri tidak lama lagi, semestinya ia memberi impak negatif kepada imej dan reputasi BN-PH kelak.

“Justeru, saya mendesak DAP agar segera memohon maaf kepada BN dan mengambil tindakan tegas memecat Tony Pua daripada parti sebelum nasi menjadi bubur,” katanya.

Tambahnya, kepimpinan BN kini sedang berusaha menghapuskan korupsi dalam parti dan kerajaan bagi membina semula keyakinan rakyat.

Nazri yang juga berkata, BN tidak bersifat maksum, suci dan tulus, namun kepimpinan BN kini sedang serius berusaha menghapuskan korupsi sama ada di dalam parti mahupun kerajaan bagi membina semula keyakinan rakyat.


Roger Ng didapati bersalah dalam kes berkaitan penyelewengan dana 1MDB

Bekas pegawai bank Goldman Sachs Roger Ng disabitkan dengan kesalahan rasuah dan pertuduhan rasuah lain berkaitan penyelewengan dana pelaburan 1Malaysia Development Berhad (1MDB).

Juri di Mahkamah Persekutuan Brooklyn, New York, Amerika Syarikat (AS) yang terdiri daripada enam lelaki dan enam wanita, membuat keputusan tersebut semasa perbicaraan Ng pada Jumaat.

Dia berdepan hukuman penjara selama 30 tahun tetapi tempohnya mungkin lebih singkat. Ng tidak menunjukkan sebarang reaksi ketika keputusan juri membacakan, namun peguamnnya, Marc Agnifilo menundukkan kepalanya, lapor Bloomberg.

Ng bagaimanapun kekal bebas dengan bon jaminan AS$20 juta, sementara Hakim Daerah AS Margo Brodie tidak menetapkan tarikh hukuman dilaksanakan.

Bekas ketua perbankan pelaburan di Malaysia, Ng adalah satu-satunya pegawai Goldman yang dibicarakan di AS berkaitan skandal kewangan terbesar dalam sejarah dunia membabitkan dana 1MDB.

Ng mengaku tidak bersalah terhadap tiga pertuduhan dihadapinya – bersubahat dalam penggubahan wang haram dan melanggar dua undang-undang antirasuah AS.

“Keputusan itu adalah kemenangan besar demi keadilan dan untuk rakyat Malaysia yang menjadi mangsa skandal besar-besaran ini yang dilakukan dalam ketamakan dan kerakusan,” kata peguam Daerah Timur New York, Breon Peace, dalam satu kenyataan.

“Defendan dan kroninya melihat 1MDB bukan sebagai satu entiti untuk berbuat kebaikan, tetapi sebagai ‘bank simpanan’ untuk memperkayakan diri mereka dengan timbunan wang yang disedut daripada dana itu,” kata Peace.

Pendakwa raya berkata Ng dan beberapa pegawai Goldman membantu 1MDB mengumpul AS$6.5 bilion melalui tiga jualan bon.

Bagaimanapun, daripada jumlah itu, sebanyak AS$4.5 bilion diselewengkan dalam bentuk sogokan kepada pegawai kerajaan, bank dan rakan subahat.

“Mudarat kepada rakyat Malaysia sukar dibayangkan,” kata pendakwa raya Alixandra Smith semasa hujah penutup.

Juri mendengar hampir dua bulan berhubung bukti rasuah dan sogokan berjumlah puluhan juta dolar yang didakwa didalangi penjenayah dalam buruan Low Taek Jho atau lebih dikenali sebagai Jho Low.

Penyelewengan itu termasuk pembiayaan mewah untuk batu permata yang dikaitkan dengan isteri bekas Perdana Menteri Malaysia Datuk Seri Najib Razak – Datin Seri Rosmah Mansor – karya seni, kapal layar dan hartanah.

Pihak pendakwaan berkata Ng membantu bekas bossnya, Tim Leissner menyeleweng ratusan juta dolar, mengubah wang dan memberi rasuah kepada pegawai kerajaan bagi mendapatkan urus niaga bagi Goldman.

Leissner, 52, mengaku bersalah pada 2018 terhadap dua kesalahan berkaitan dengan pengubahan wang haram dan bersetuju untuk melepaskan AS$43.7 juta (RM182.9 juta).

Ng juga berdepan tuduhan yang sama seperti Leissner.

Ketika penghujahan, Agnifilo menumpukan hujah penutupnya terhadap kredibiliti Leissner, selepas lelaki itu mengaku bahawa dia “banyak berbohong” semasa memberikan keterangan.

Namun, pihak pembelaan mengakui Ng memperkenalkan Leissner kepada Jho Low, Agnifilo berkata anak guamnya tidak memainkan peranan selepas perkenalan dua lelaki itu.

Selain itu, Agnifilo berkata Leissner berbohong bagi mendapatkan hukuman yang lebih ringan.

Pihak pendakwa raya Malaysia dan AS mendakwa bahawa sekurang-kurangnya AS$4.5 bilion (RM18.8 bilion) dicuri daripada 1MDB, dana yang ditubuh oleh Najib pada tahun 2009 bagi membiayai program-program di Malaysia.

Najib hilang kuasa selepas kerajaan Barisan Nasional (BN) pimpinannya kalah pada Pilihan Raya Umum 2018, yang melihat pembangkang ketika itu menggunakan isu 1MDB sebagai subjek utama kempen mereka.

Kerajaan Pakatan Harapan kemudiannya memfailkan sebanyak 42 pertuduhan jenayah terhadap Najib, yang membawa kepada sabitan bersalah dan hukuman penjara 12 tahun kepada beliau pada Julai 2020 atas pendakwaan berkaitan penyelewengan wang daripada sebuah anak syarikat 1MDB, SRC International Sdn Bhd.

Najib kini bebas dengan jaminan sementara proses rayuan beliau berjalan dan juga menghadapi pertuduhan lain yang melibatkan 1MDB.


Pensijilan SIRIM untuk Musang King

Institut Piawaian dan Penyelidikan Perindustrian Malaysia (SIRIM) Berhad Perak akan melaksanakan pensijilan durian Musang King bagi menjamin kualiti dan menstabilkan harga ‘raja buah’ itu.

Pengarahnya Mohd Adzhar Ahmad berkata ketika ini pihaknya dengan kerjasama Jabatan Pertanian Negeri Perak dan Institut Penyelidikan dan Kemajuan Pertanian Malaysia (MARDI) sedang membangunkan piawaian standard khusus untuk pensijilan berkenaan yang dijangka dapat dilaksanakan sebelum penghujung tahun ini.

“Setiap negara ada keperluan untuk mengimport sesuatu produk, sekiranya durian Musang King sudah ada pensijilan, tidak perlu ada banyak dokumentasi sekali gus dapat mengurangkan kerenah birokrasi.

“Selain itu, pensijilan ini juga dapat menyelaraskan harga dari segi gred durian itu jadi tidaklah durian Musang King nanti dijual pada harga tidak munasabah,” katanya kepada pemberita selepas merasmikan Mesyuarat Agung Tahunan Persatuan Pekebun Durian Negeri Perak di Ipoh, hari ini.

Sementara itu, Pengerusi Persatuan Pekebun Durian Perak Nor Hisham Nayan berkata pihaknya sedang merancang beberapa inisiatif untuk membantu pekebun durian di negeri ini meningkatkan kualiti tanaman.

Nor Hisham berkata beberapa kursus akan dianjurkan untuk ahli persatuan itu dengan kerjasama pelbagai agensi seperti kursus lanjutan, kursus biodiversiti serta kursus kepada pekebun baharu.

“Kita juga akan melantik ahli jawatankuasa (AJK) di setiap daerah bagi memantau keperluan ahli. Saya bersama AJK akan turun padang memberi khidmat nasihat yang disediakan persatuan mengenai penanaman durian,” katanya dengan menambah persatuan itu mempunyai 500 ahli. – Bernama


Ismail Sabri tidak ada panggil bincang PRU-15: Hadi

Perdana Menteri Datuk Seri Ismail Sabri Yaakob sehingga hari ini masih belum memanggil parti-parti komponen dalam kerajaan pusat untuk membincangkan berhubung isu mengadakan pilihan raya umum ke-15 (PRU-15).

Presiden PAS, Tan Sri Abdul Hadir Awang setakat ini tidak ada jemaah menteri daripada parti itu dipanggil Ismail Sabri sekiranya mahu pembubaran Parlimen diumumkan bagi memberi laluan PRU-15 diadakan.

Bagaimanapun, kenyataan Hadi tersebut agak berbeza dengan kenyataan Timbalan Presiden UMNO, Datuk Seri Mohamad Hasan sebelum ini yang mendakwa Ismail Sabri sudah berjanji untuk mengadakan PRU-15 pada tahun ini juga bukan tahun depan.

“Sehingga hari ini tak ada. Sepatutnya, dia (Ismail Sabri) panggil bincang sebab kita dalam kerajaan,” katanya dalam sidang media Muktamar Pas Ke-68, di sini, hari ini.

Jelas Hadi lagi, jika Parlimen dibubarkan tahun ini, PAS tidak akan membubarkan kerajaan negeri Kelantan, Terengganu dan Kedah.

“Sekiranya kerajaan Pusat bubar dan buat PRU, negeri yang PAS perintah kita takkan bubar. Kita takkan bubar sehingga Mac tahun depan,” katanya dipetik laporan media.

Terdahulu, Mohamad dipetik laporan media mendakwa Ismail Sabri menyatakan bahawa PRU-15 tidak akan dilaksanakan tahun depan, tetapi tidak memaklumkan bila tarikh yang tepat.

“Pilihan raya umum sudah tidak lama, Perdana Menteri sudah bagi komitmennya, tapi dia tak boleh bagi tarikh takkan dia hendak bagi tarikh sehingga dia terpaksa kata takkan saya hendak bawa tahun depan.

“Jadi, jelas sangatlah, jelas pilihan raya tahun ini. Kalau pilihan raya umum (PRU) tahun ini takkan hendak buat bulan 12, nanti orang berenang pula pergi mengundi. Bulan 12 di Pahang bukan calang-calang banjir.

“Jadi, itu jangka masa yang kita perlu perhatikan betul-betul, gerak kerja kita, kita buat sebelum bulan 12,” katanya semasa program parti itu baru-baru ini di Kuantan, Pahang.


Ketua Pemuda UMNO pula sindir Exco Melaka isu kerajaan ‘tebuk atap’

Selepas mengatakan Melaka akan menyaksikan kewujudan kerajaan baharu ‘tebuk atap’ dan ‘pintu belakang’, Pemuda UMNO tampil menyindir kenyataan Ahli Exco Negeri, Datuk Muhammad Jailani Khamis.

Ketua Pemuda UMNO, Dr Muhamad Akmal Saleh mengingatkan bahawa kerajaan ‘tebuk atap’ atau ‘pintu belakang’ adalah seperti yang berlaku apabila Jailani melompat keluar daripada Pakatan Harapan (PH) dan Ketua Menteri (KM) ketika itu (2018-2020), Adly Zahari hilang majoriti, serta jawatan.

Menurutnya Jailani adalah individu yang pernah melakukan perkara itu sehingga menjatuhkan kerajaan PH Melaka.

“Untuk makluman, kerajaan tebuk atap ataupun kerajaan pintu belakang ini adalah (kejadian) apabila Ketua Menteri dijatuhkan seperti ketika Jailani melompat keluar daripada Pakatan Harapan dahulu dan akhirnya Ketua Menteri ketika itu hilang majoriti dan jawatan.

“Kali ini apabila Ketua Menteri (Datuk Seri Sulaiman Md. Ali) meletakkan jawatan dengan sendirinya, maka kekosongan yang berlaku itu perlu lah diisi oleh mana-mana wakil rakyat yang dirasakan layak oleh parti memerintah.

“Mungkin Jailani lupa masa beliau jadi sebahagian dari kerajaan tebuk atap dulu,” katanya dalam kenyataan dikeluarkan menerusi laman sosial Facebooknya.

Terdahulu, Jailani ketika mengulas isu pertukaran KM Melaka, Datuk Seri Sulaiman Md Ali berkata rakyat memahami istilah ‘kerajaan pintu belakang’.

“Apa yang tuan-tuan akan saksikan dalam beberapa hari berikutnya ialah Ketua Menteri tebuk atap atau Ketua Menteri pintu belakang.

“Ini spesies baharu kelahiran Umno dan Barisan Nasional (BN),” katanya yang juga Ahli Dewan Undangan Negeri (ADUN) Rembia seperti dilaporkan oleh portal berita, FMT.

Pada Mac 2020 lalu, Muhammad Jailani antara empat wakil rakyat PH di Melaka yang bertindak menyokong gabungan Perikatan Nasional (PN) selepas mendakwa hilang kepercayaan terhadap kepemimpinan Ketua Menteri Melaka ketika itu, Adly Zahari sehingga kerajaan PH Melaka tumbang.

Sulaiman kemudian diangkat menjadi KM Melaka Ke-12 pada 11 Mac 2018.

Semalam, Presiden UMNO, Datuk Seri Ahmad Zahid Hamidi mengesahkan Sulaiman meletak jawatan KM dan akan diganti dengan Pengerusi Badan Perhubungan UMNO Negeri, Datuk Seri Ab Rauf Yusof.


Ringgit meneruskan tren kejatuhan, dibuka rendah melepasi RM4.60 berbanding dolar

Mata wang ringgit meneruskan tren kejatuhan pada minggu ini apabila dibuka rendah pagi ini melepasi RM4.60 berbanding dolar susulan jangkaan kenaikan kadar faedah di Amerika Syarikat (AS).

Pada jam 9 pagi, mata wang tempatan didagangkan pada 4.6090/6130 berbanding dolar AS berbanding 4.5920/5950 pada penutup Rabu.

Ketua ekonomi dan kewangan sosial Bank Muamalat Malaysia Bhd Dr Mohd Afzanizam Abdul Rashid berkata pasaran ekuiti AS berakhir lebih rendah semalam manakala hasil Perbendaharaan AS lebih tinggi, menunjukkan aset tradisional terjejas teruk oleh kebuntuan hutang AS dan ketidaktentuan pada masa hadapan kenaikan kadar faedah oleh Rizab Persekutuan AS (Fed), menurut laporan Bernama.

Beliau berkata minit mesyuarat Jawatankuasa Pasaran Terbuka Persekutuan (FOMC) juga mencadangkan bahawa ahli-ahli berbeza pendirian mengenai menaikkan kadar dasar, tetapi sebulat suara dalam keputusan mereka untuk terus menaikkannya sebanyak 25 mata asas semasa mesyuarat lalu.

“Siling hutang AS masih goyah kerana ahli politik mungkin menyebabkan kelewatan dalam keputusan, memandangkan landskap politik terpolarisasi di AS. Akibatnya, Indeks dolar AS (DXY) meningkat 0.39 peratus kepada 103.889.

“Berlatarkan keadaan sedemikian, ringgit-dolar AS akan kekal lemah hari ini kerana peserta pasaran akan kekal defensif,” katanya kepada Bernama.

Sementara itu, Mohd Afzanizam berkata kadar inflasi United Kingdom (UK) yang lebih tinggi daripada jangkaan, yang mencecah 8.7 peratus pada April berbanding anggaran konsensus 8.2 peratus, mencadangkan bank pusat global berkemungkinan kekal membuat kawalan ketat.

Jelasnya, nilai ringgit kurang bersaing kerana peserta pasaran percaya Bank Negara Malaysia (BNM) hampir selesai dengan kenaikan Kadar Dasar Semalaman (OPR).

Oleh itu, ringgit diniagakan kebanyakannya rendah berbanding sekumpulan mata wang utama pagi ini.

Ia meningkat berbanding yen Jepun pada 3.3056/3087 daripada 3.3148/3172 pada penutup Rabu tetapi susut berbanding pound British kepada 5.6981/7031 daripada 5.6877/6914 dan lemah berbanding euro kepada 4.9547/9592 semalam daripada 4.9547/9590.

Nota tempatan itu juga didagangkan kebanyakannya lebih rendah berbanding mata wang Asean lain.

Ringgit melepasi paras terendah dua dekad berbanding dolar Singapura pada 3.4131/4163 daripada 3.4091/4115 pada penutup Rabu, susut nilai berbanding rupiah Indonesia kepada 309.2/309.7 daripada 308.1/308.5 semalam dan susut berbanding peso Filipina daripada 8.286. 8.23/8.24 sebelum ini.

Bagaimanapun, ia mengukuh berbanding baht Thailand pada 13.2897/3066 daripada 13.2924/3073 semalam.


[KEMAS KINI] Covid-19: Lebih sejuta pesakit telah sembuh

Jumlah keseluruhan pesakit yang sembuh daripada jangkitan Covid-19 sejak wabak itu mula melanda negara Mac tahun lalu melepasi angka satu juta hari ini.

Ketua Pengarah Kesihatan Tan Sri Dr Noor Hisham Abdullah berkata, dalam tempoh 24 jam sehingga 12 tengah hari tadi sebanyak 16,323 pesakit disahkan sembuh sekali gus melonjakkan kumulatif kepada 1,009,343 kes sembuh.

Bagaimanapun katanya negara hari ini merekodkan 210 kes kematian, termasuk 33 membabitkan bukan warganegara Malaysia, menjadikan keseluruhannya 10,389 kes.

Beliau berkata daripada jumlah kematian itu, 34 kes yang membabitkan 22 warganegara dan 12 bukan warganegara yang telah meninggal dunia terlebih dahulu sebelum dibawa ke hospital (BID).

Katanya, tahun ini Malaysia melaporkan 9,918 kes kematian akibat Covid-19 berbanding 471 kematian pada 2020.

“Daripada jumlah kes kematian pada tahun ini sehingga 7 Ogos 2021, sebanyak 8,615 kes kematian atau 86.9 peratus merupakan kematian di hospital dan 1,303 kes (13.1 peratus) lagi BID.

“Sebanyak 8,081 kes atau 93.8 peratus kes kematian di hospital melibatkan warganegara Malaysia. Bagi kes kematian BID pula, sebanyak 819 kes (62.9 peratus) melibatkan warganegara Malaysia, manakala 484 kes (37.1 peratus) lagi bukan warganegara Malaysia,” katanya.

Dr Noor Hisham juga memaklumkan seramai 1,097 pesakit masih dirawat di unit rawatan rapi dengan 575 daripadanya memerlukan alat bantuan pernafasan. Pada masa sama juga 224,120 kes masih aktif.

Terdahulu beliau memaklumkan 19,257 kes baharu direkodkan, termasuk 16 kes import, menjadikan keseluruhan kes positif sebanyak 1,243,852 kes. Daripada jumlah kes baharu itu juga, 3,354 membabitkan bukan warganegara Malaysia.

Pada masa sama beliau turut memaklumkan 36 lagi kluster baharu dikesan menjadikan jumlah keseluruhan sebanyak 3,899 kluster dengan 2,702 telah ditamatkan.

Daripada jumlah kluster baharu itu, 18 membabitkan jangkitan di tempat kerja, komuniti (15 klsuter), dan masing-masing satu kluster institusi pendidikan (Kelantan), keagamaan (Pahang) dan pusat tahanan (Sabah).

Lapan daripada kluster tempat kerja dikesan di Selangor; Johor (enam); Kelantan (dua); dan masing-masing satu di Pahang dan Kuala Lumpur.

Kelantan turut mencatatkan enam kluster komuniti; Pahang (empat); Perak (dua) dan masing-masing satu di Kedah, Sabah, dan Sarawak.

Mengenai kadar kebolehjangkitan, Dr Noor Hisham berkata berdasarkan data terkini pada 6 Ogos 2021, nilai RT Malaysia adalah sebanyak 1.09.

“Negeri yang mencatatkan nilai RT yang tertinggi adalah Kelantan (nilai RT 1.28) diikuti oleh Sabah dan Terengganu (nilai RT 1.19), serta Perak dan Pulau Pinang (nilai RT 1.18). Semua negeri mencatatkan RT melebihi 1.0 kecuali Perlis dan Wilayah Persekutuan Labuan,” katanya.

Data 7 Ogos 2021


Kes 1MDB: Saksi mengaku gagal kendali akaun Najib

Bekas Pengurus Perhubungan AmBank memberitahu Mahkamah Tinggi Kuala Lumpur beliau gagal mengendalikan akaun peribadi Datuk Seri Najib Razak, lapor Sinar Harian.

Joanna Yu Ging Ping, 52 berkata ini kerana beliau tidak berhubung terus dengan bekas perdana menteri itu berkait transaksi akaun bank tersebut.

Saksi pendakwaan ke-41 (SP-41) itu berkata demikian ketika disoal balas oleh peguam, Tan Sri Muhammad Shafee Abdullah dalam prosiding kes suapan berjumlah RM2.3 bilion dana 1Malaysia Development Berhad (1MDB) dan pengubahan wang haram membabitkan bekas Ahli Parlimen Pekan itu.

Joanna berkata sebarang urusan perbankan melibatkan pemimpin UMNO itu dibuat menerusi ahli perniagaan dalam buruan Low Taek Jho atau Jho Low.

Muhammad Shafee: Adakah Najib diminta menandatangani sebarang borang yang menunjukkan bahawa beliau seorang yang terdedah secara politik (PEP)?

Joanna: Tidak pasti kerana ia membabitkan urusan di bahagian cawangan. Ia tidak pernah ditunjukkan kepada saya malah saya tiada ada mempunyai akses kepada sistem akaun semasa AmBank.

Muhammad Shafee: Setuju atau tidak, kamu atau AmBank tidak beritahu pada Najib, mengenai transaksi wang berjumlah AS$800 juta yang masuk ke akaun peribadinya.

Joanna: Ya.

Muhammad Shafee: Kamu tidak memaklumkan kepada pelanggan (Najib), pada bila-bila masa atau menyatakan “Encik PM, saya tidak selesa dengan jumlah ini, ia kelihatan tidak betul”.

Joanna: Saya tidak maklumkannya, saya tidak rasa bank ada buat begitu.

Muhammmad Shafee: Adakah pihak bank memaklumkan pada Najib, ada perkara yang tidak kena?

Joanna: Tidak.

Najib, 70, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB dan 21 tuduhan pengubahan wang haram yang melibatkan jumlah yang sama.

Perbicaraan di hadapan Hakim Datuk Collin Lawrence Sequerah bersambung Isnin ini.


Bersatu serah dua kontena kepada mangsa banjir Hulu Langat

Dua unit kontena sumbangan Skuad Prihatin Parti Pribumi Bersatu Malaysia (Bersatu) untuk dijadikan tempat tinggal sementara dua keluarga mangsa banjir tiba di Kampung Jawa dan Kampung Sungai Lui, Hulu Langat, hari ini.

Presiden Bersatu Tan Sri Muhyiddin Yassin berkata satu unit dihantar semalam dan satu lagi hari ini sebagaimana dijanjikan semalam.

Menurutnya dua kontena itu akan dijadikan tempat tinggal sementara dua keluarga terlibat setelah rumah mereka dibawa arus dalam kejadian banjir besar minggu lalu.

“Saya berharap sumbangan ini dapat meringankan sedikit beban kepada keluarga terlibat yang kehilangan tempat berlindung dalam sekelip mata minggu lalu.

“Seperti yang saya nyatakan sebelum ini, Skuad Prihatin Bersatu akan meneruskan misi bantuan kepada mangsa-mangsa banjir di seluruh negara dengan tumpuan kepada kerja-kerja membersihkan rumah dan memberi bantuan berupa barangan makanan harian, peralatan keperluan dapur serta barangan keperluan bayi dan kanak-kanak.

“Dana yang diterima oleh Tabung Bencana Banjir Bersatu yang dilancarkan pada Perhimpunan Agung Tahunan Bersatu baru-baru ini telah digunakan untuk membantu mangsa-mangsa terlibat,” katanya dalam kenyataan hari ini.

Bekas Perdana Menteri itu berkata pada masa sama tabung tersebut turut menerima sumbangan daripada orang perseorangan dan dermawan lain.

Beliau turut menyeru supaya pihak-pihak lain membantu dan menyumbang sekadar yang termampu bagi membantu mangsa bencana alam ini untuk membina kembali kehidupan mereka terutama selepas banjir berakhir.

“Kepada para sukarelawan dan petugas barisan hadapan teruskan kerja-kerja murni ini, insya-Allah anda semua akan dilindung dan diberkati Allah SWT,” katanya.


PRU-15: Mangsa banjir meningkat lagi, UMNO dan BN pasti gembira

Jumlah mangsa banjir susulan musim tengkujuh yang telah bermula sekarang, terus meningkat menjelang hari pengundian Pilihan Raya Umum Ke-15 (PRU-15), Sabtu ini.

PRU-15 terpaksa diadakan setelah Naib Presiden UMNO yang juga Perdana Menteri Datuk Seri Ismail Sabri Yaakob, diarah partinya supaya membubarkan Parlimen pada 10 Oktober lalu, walaupun pelbagai agensi kerajaan berpendapat pilihan raya tidak sesuai diadakan ketika musim tengkujuh.

Pilihan raya sepatutnya tidak diadakan pada musim bencana kerana akan menyusahkan rakyat keluar mengundi. Namun UMNO dan Barisan Nasional mahukan peratusan keluar mengundi rendah untuk memberi peluang kepada mereka menang.

Sementara itu, sehingga jam 7 malam ini (13 November 2022), seramai 2,388 mangsa daripada 726 keluarga direkodkan berlindung di 25 pusat pemindahan sementara (PPS), di sepuluh daerah di Pulau Pinang, Perak, Selangor, Melaka, Johor dan Kelantan.

Data Agensi Pengurusan Bencana Negara (NADMA) menunjukkan dalam tempoh 24 jam sejak 4 petang tadi meningkat daripada 1,350 kepada 2,388 orang.

“Peningkatan mangsa signifikan ditunjukkan di Daerah Pasir Mas, Kelantan dan sementara kebanyakan PPS lain di enam negeri lagi menunjukkan tren menurut dan tidak berubah,” kata NADMA dalam kenyataan petang tadi.

NADMA juga memaklumkan pada jam 3 petang tadi, Jabatan Pengairan dan Saliran (JPS) telah mengeluarkan Notis Kesiapsagaan Kemungkinan Banjir Kilat bagi beberapa kawasan di Terengganu, Selangor, Pulau Pinang, Perak, Kedah, Johor, Kuala Lumpur dan Pahang.

Susulan itu, Nadma meminta penduduk yang berada dan tinggal di kawasan yang dinyatakan itu supaya bersiapsiaga menghadapi sebarang kemungkinan.

Sementara itu, data JPS menunjukkan sungai di tiga negeri – Melaka, Kelantan dan Sarawak – merekodkan bacaan melebihi paras bahaya. Tiga negeri lagi (Negeri Sembilan, Johor dan Pahang) berada pada baras amaran dan lima negeri (Kedah, Pulau Pinang, Selangor, Terengganu dan Sabah) diparas waspada.

Di Melaka – Sungai Melaka di stesen penyukat Batu Hampar, Melaka Tengah, bacaan paras air melebihi tahap bahaya dengan catatan 2.38 meter (m), berbanding 1.30m paras normal.

Di Kelantan pula, paras air Sungai Golok, di Rantau Panjang, Pasir Mas melebihi paras bahaya dengan bacaan 9.76m berbanding 5.00m paras normal, manakala di Sarawak, Sungai Batang Baram di Long Jegan, Miri, melebihi paras bahaya dengan catatan 12.45m, berbanding 4.50m paras normal.


26 Julai kes Shahrir gagal isytihar RM1 juta diterima daripada Najib

Perbicaraan kes bekas Pengerusi Felda Tan Sri Shahrir Samad yang didakwa gagal mengisytiharkan RM1 juta yang diterima daripada Datuk Seri Najib Razak kepada Lembaga Hasil Dalam Negeri (LHDN) akan bermula 26 Julai ini di Mahkamah Tinggi Kuala Lumpur di hadapan hakim lain.

Hakim Datuk Muhammad Jamil Hussin menetapkan tarikh itu ketika pengurusan kes tersebut hari ini, lapor Bernama.

Terdahulu Timbalan Pendakwa Raya Mohd ‘Afif Ali berkata kes itu dipindahkan dari Mahkamah Tinggi Jenayah lima (MTJ 5) untuk didengar di hadapan Hakim Muhammad Jamil.

“Tarikh bicara sebelum ini telah ditetapkan di MTJ 5 (Hakim Datuk Ahmad Shahrir Mohd Salleh),” katanya yang turut memaklumkan akan memanggil 19 saksi pada perbicaraan kes itu.

Hakim Muhammad Jamil berkata tarikh perbicaraan yang telah ditetapkan oleh mahkamah sebelum ini terpaksa dijadualkan semula kerana beliau perlu mendengar beberapa kes lain dan menetapkan 26 hingga 28 Julai, 8 hingga 11 Ogos, 5 hingga 8 September dan 3 hingga 6 Oktober untuk perbicaraan.

Hakim Ahmad Shahrir yang dipindahkan ke Mahkamah Tinggi Sivil mulai semalam, sebelum ini menetapkan perbicaraan bermula pada 6 April.

Shahrir, 72, yang diwakili peguam Syahrul Syazwan Salehin hadir pada prosiding hari ini.

Shahrir didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.

Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


Pemuda UMNO minta PM batalkan lantikan Tajuddin sebagai Duta

Susulan tindakan Datuk Seri Tajuddin Abdul Rahman menghentam Presiden UMNO Datuk Seri Ahmad Zahid Hamidi baru-baru ini, Pemuda UMNO meminta supaya Perdana Menteri Datuk Seri Ismail Sabri Yaakob mengambil tindakan.

Pemuda UMNO menggesa Ismail Sabri supaya membatalkan lantikan Tajuddin sebagai Duta Besar Malaysia ke Indonesia susulan kritikannya terhadap Zahid baru-baru ini, kata seorang Exconya, Muhamad Muqharabbin Mokhtarrudin.

Muhamad Muqharabbin berkata Tajuddin tidak layak memegang jawatan besar tersebut bagi menjaga imej negara daripada tercalar.

“Saya menghormati beliau sebagai orang lama dalam parti, tetapi tindak-tanduk dan sikap yang telah beliau tunjukkan itu membuktikan beliau tidak selayaknya memegang jawatan dalam MKT bahkan saya menyarankan agar beliau tidak dilantik menjadi duta di Indonesia.

“Ramai pemimpin lain atau bekas pegawai tinggi kerajaan lebih layak dan boleh dilantik sebagai duta Malaysia ke Indonesia. Adalah tidak baik untuk imej negara jika kerajaan menghantar seorang yang terpalit dengan pelbagai kontroversi di negara sendiri,” katanya dalam kenyataan hari ini.

Menurutnya lagi, keputusan melantik individu seperti Tajuddin menjadi duta akan merosakkan nama parti susulan kenyataan tidak matang dan memalukan sering dibuat Ahli Parlimen Pasir Salak itu.

Muqharabbin berkata, keputusan Majlis Tertinggi (MT) UMNO memecat Tajuddin juga tepat kerana jelas beliau bukan seorang pemimpin yang amanah apabila mendedahkan kepada umum setiap isu parti yang dibincangkan secara dalaman.

Desakan sama dibuat Ketua Pemuda Bahagian Cheras, Johari Yazid apabila menganggap Tajuddin tidak layak menggalas jawatan duta dengan menuduh Ahli Parlimen Pasir Salak itu sebagai panas baran, keras kepala, kurang toleransi dan sering menggunakan pendekatan “barbaric” dalam menyelesaikan isu.

“Contoh yang jelas dapat dilihat apabila beliau tidak profesional dalam menangani isu perlanggaran tren LRT tahun lepas yang menyebabkan beliau digugurkan sebagai pengerusi Prasarana Malaysia Berhad,” katanya.

Terdahulu, Tajuddin mendedahkan beberapa perkara dalaman parti, antaranya pengakuan dirinya sendiri menandatangani Akuan Bersumpah (SD) kerjasama dan Presiden PKR, Datuk Seri Anwar Ibrahim.

Selain itu, dikatakan terdapat pertemuan antara pimpinan UMNO di kediamannya pada Mei 2020 untuk meminta supaya Zahid turut daripada jawatan Presiden.

Dalam sidang media sama tersebut, Tajuddin mendakwa Zahid tidak layak untuk kekal sebagai Presiden dan perlu meletak jawatan kerana menjadi liabiliti kepada UMNO ekoran kes mahkamah yang sedang dihadapinya.


Benar ke Najib kontak rapat Covid-19, tapi kereta berderet depan rumah

Datuk Seri Najib Razak hari ini gagal hadir ke Mahkamah Rayuan bagi mendengar prosiding permohonannya berhubung kes rasuah SRC International Sdn Bhd (SRC) dan memberi alasan menjadi kontak kasual pesakit Covid-19.

Bagaimanapun, timbul persoalan kebenaran sama ada bekas Perdana Menteri (PM) itu sedang menjalani kuarantin kendiri seperti didakwanya atau sekadar mencari alasan untuk mengelak daripada menghadiri hari penentu esok.

Terkini, Najib berkongsi satu hantaran Facebook mengadakan majlis bacaan Yasin di kediamannya di Langgak Duta.

Dalam hantaran tersebut, Najib berkata terpaksa mengadakan majlis secara maya kerana sedang menjalani kuarantin dan tidak dapat bersama dengan tetamu lain.

Namun, tular dalam media sosial beberapa gambar berserta video selepas hantaran yang dikongsi Najib terdapat deretan kereta di depan kediamannya sehingga ke bahu jalan malam ini.

Sekurang-kurangnya 20 biji kenderaan dilihat berada di depan rumah Najib, terdapat juga kelibat beberapa orang memasuki kediamannya menerusi video yang tular tersebut.

Jika Najib sedang menjalani kuarantin kendiri, bagaimana pula boleh orang ramai berkumpul di kediamannya malam ini walhal ia tidak sepatutnya berlaku.

Awal hari ini, Najib diberi kata dua Hakim Mahkamah Rayuan supaya menghadiri prosiding secara dalam talian atau waran tangkap dikeluarkan terhadapnya.

Najib menghadiri sesi prosiding yang bersambung 12.30 tengahari secara dalam talian menggunakan aplikasi Zoom yang disiarkan secara langsung kepada media di Istana Kehakiman hari ini.

Prosiding hari ini mendengar permohonan Najib untuk mengemukakan bukti baru yang boleh menguatkan kesnya dalam rayuannya terhadap sabitan dan hukumannya dalam kes SRC.

Bagaimanapun, Mahkamah Rayuan menolak permohonan Najib untuk memasukkan bukti dan keterangan baharu bagi dipertimbangkan dalam rayuan kes penyelewengan dana SRC dihadapinya.

Panel tiga hakim dipengerusikan Datuk Abdul Karim Abdul Jalil, bersidang bersama-sama Datuk Has Zanah Mehat dan Datuk Vazeer Alam Mydin Meera, memutuskan demikian selepas mendapati Najib gagal menunjukkan bukti itu adalah perlu dan tiada keadaan istimewa bagi membolehkan ia diterima oleh mahkamah.

Sehubungan itu, Mahkamah Rayuan kekal dengan kenyataan awal akan membuat keputusan berhubung rayuan Najib terhadap sabitan salah dan hukuman penjara 12 tahun serta denda RM210 juta atas tujuh kesalahan penyelewengan dana RM42 juta milik SRC, jam jam 9 pagi esok, 8 Disember 2021.


97.7% dewasa lengkap vaksinasi, 7,356,445 terima dos penggalak

Seramai 22,876,224 atau 97.7 peratus daripada individu dewasa di negara ini telah melengkapkan suntikan vaksin Covid-19 masing-masing sehingga semalam, lapor Kementerian Kesihatan (KKM), hari ini.

Sementara 23,162,767 atau 98.9 peratus individu dewasa lagi telah menerima sekurang-kurangnya satu dos sejak Program Imunisasi Covid-19 Kebangsaan (PICK) dilancarkan 24 Februari tahun lalu, dalam usaha membentuk imuniti kelompok bagi menangani pandemik itu.

Berdasarkan statistik dikemas kini dalam laman sesawang kendalian KKM, Covidnow pagi ini, seramai 7,356,445 individu dewasa lain, terutama warga emas berusia 60 tahun ke atas dan petugas barisan hadapan telah menerima suntikan dos penggalak.

Pada masa sama, KKM juga memaklumkan seramai 5,617,913 remaja berusia 12 hingga 17 tahun telah menerima suntikan vaksin masing-masing sejak dilancarkan 8 September 2021 sehingga semalam.

Daripada jumlah itu seramai 2,763,787 atau 87.8 peratus remaja telah lengkap divaksinasi, sementara 90.7 peratus atau 2,854,126 remaja lagi telah menerima sekurang-kurangnya satu dos.

Keseluruhannya lebih 58.81 juta dos vaksin telah diberikan kepada populasi negara, dengan 78.5 peratus atau 25,640,011 individu telah lengkap divaksinasi, manakala 79.7 peratus atau 26,016,893 individu lagi menerima sekurang-kurangnya satu dos.

Sementara itu, program imunisasi bagi kanak-kanak seawal usia lima tahun hingga 11 tahun dijangka dimulakan tidak lama lagi setelah KKM semalam meluluskan pendaftaran bersyarat vaksin Pfizer – Comirnaty 10mcg Concentrate for Dispersion for Injection.

Ketua Pengarah Kesihatan Tan Sri Dr Noor Hisham Abdullah berkata Comirnaty 10mcg Concentrate for Dispersion for Injection adalah vaksin comirnaty yang diluluskan untuk imunisasi Covid-19 kepada kanak-kanak berumur 5 hingga 11 tahun.


Covid-19: Jumlah kematian semalam meningkat, kes aktif makin turun

Kematian

Seramai 250 pesakit Covid-19 meninggal dunia dalam tempoh 24 jam semalam, naik lebih sekali ganda berbanding 116 kematian yang dilaporkan pada Khamis lalu.

Kementerian Kesihatan Malaysia (KKM) dalam laporan terbaharu hari ini berkata 11 negeri mencatat peningkatan kes kematian baharu dengan Selangor merekodkan jumlah tertinggi sebanyak 65 kes berbanding 33 pada Khamis.

Mengikut statistik yang dikeluarkan menerusi laman web COVIDNOW, Sabah mencatat 43 kes kematian semalam, berbanding lapan kes pada Khamis; Johor (41 semalam, 0 Khamis); Sarawak (16 semalam, 14 Khamis); dan Perak (14 semalam, 6 Khamis).

Kelantan pula merekodkan 14 kematian semalam berbanding 10 kes pada Khamis; Pahang (9 semalam, 0 Khamis); Kedah (6 semalam, 1 Khamis); Terengganu (6 semalam, 0 Khamis); Negeri Sembilan (4 semalam, 0 Khamis); dan Perlis (tiga semalam, 0 Khamis).

Kes aktif

Jumlah kes Covid-19 yang masih aktif sehingga semalam semakin turun menjadi 195,837 kes, berbanding 198,284 yang direkodkan pada Khamis.

Daripada jumlah itu, sehingga semalam 163,875 pesakit menjalani kuarantin kendiri di rumah, turun berbanding 165,421 pesakit yang dicatatkan pada Khamis, manakala pesakit yang dirawat di PKRC juga turun kepada 20,786 berbanding 21,359 pesakit kelmarin,

Sementara itu, sehingga semalam juga seramai 10,121 pesakit lagi dirawat di hospital di seluruh negara, turun berbanding 10,396 pesakit pada Khamis. Jumlah pesakit yang dirawat di unit rawatan rapi (ICU) juga turun kepada 1,055 berbanding 1,117 pesakit yang direkodkan pada Khamis.

Seramai 595 pesakit yang dirawat di ICU memerlukan alat bantuan pernafasan.

Daripada jumlah pesakit yang dirawat di hospital, 1,786 direkodkan di Johor; Selangor (1,497); Sabah (1,157); Sarawak (933); Kelantan (902); Perak (726); Pulau Pinang (626); Kedah (576); Pahang (449); Kuala Lumpur (433); Terengganu (347); Melaka (247); Negeri Sembilan (221); Perlis (161); Putrajaya (57); dan Labuan (tiga).

Program Imunisasi Covid-19 Kebangsaan (PICK) – dilancarkan pada 24 Februari 2021

Sehingga semalam sebanyak 82.5 peratus atau 19,336,889 individu dewasa sudah lengkap divaksinasi, manakala 22,599,346 individu atau 93.6 peratus lagi menerima sekurang-kurangnya satu dos suntikan vaksin Covid-19.

KKM juga memaklumkan sehingga semalam 0.8 peratus atau 25,326 remaja berusia 12 hingga 17 tahun lengkap divaksin, manakala 22.1 peratus atau 696,285 lagi menerima sekurang-kurangnya satu dos suntikan.

Secara keseluruhan sebanyak lebih 41.84 juta dos vaksin telah diberikan di seluruh negara sejak 24 Februari lalu. Semalam sahaja sebanyak 273,373 dos diberikan membabitkan 116,881 penerima dos pertama dan 156,492 lagi lengkap divaksinasi sama ada vaksin dua dos atau dos tunggal.

Mengenai jenama vaksin yang diberikan, KKM memaklumkan 47.4 peratus melibatkan vaksin jenis Pfizer, 44.4 peratus (Sinovac), 8.0 peratus (AstraZeneca), dan 0.2 peratus (Cansino).

Kadar Rt

Kadar kebolehjangkitan Covid-19 atau Ro/Rt pada jangkaan mengikut kes seharian pada 24 September 2021 untuk seluruh negara adalah 0.90.

Pahang merekodkan Rt tertinggi iaitu sebanyak 1.01, sementara negeri-negeri lain mencatat Rt antara 0.85 dan 0.99.

Data 24 September 2021.


11 daripada 10,429 sekolah di Jakarta terdedah kepada Covid-19

Jangkitan Covid-19 telah dikesan di sebelas sekolah di Jakarta, namun tiada yang melibatkan varian baharu Omicron, kata Timbalan Gabenur Ahmad Riza Patria.

“Hingga hari ini, 11 sekolah telah terdedah kepada Covid-19, tetapi tiada yang melibatkan varian Omicron,” katanya.

Menurut Ahmad Riza seramai 14 pelajar dan guru di 11 sekolah berkenaan telah dijangkiti Covid-19.

Justeru, kerajaan telah menghentikan pelaksanaan pembelajaran secara bersemuka di semua sekolah berkenaan selama lima hari, katanya.

Sementara itu, sekolah lain di ibu negara akan tetap melaksana sesi pembelajaran bersemuka dengan kapasiti penuh, tambahnya.

Setakat ini katanya, 10,429 sekolah dari tadika hingga sekolah menengah di Jakarta telah melaksanakan 100 peratus pembelajaran secara bersemuka.

Memandangkan bilangan sekolah yang rendah terdedah kepada virus itu, pentadbiran Jakarta telah memutuskan untuk meneruskan pelaksanaan pembelajaran secara bersemuka, jelas Ahmad Riza.

Selain itu, Jakarta juga telah memenuhi syarat untuk mengadakan sesi pembelajaran secara bersemuka dengan kapasiti penuh selaras dengan arahan dikeluarkan menteri, katanya.

Arahan itu menyatakan hanya wilayah yang mempunyai sekatan aktiviti awam Tahap 1 atau 2 (PPKM) boleh melaksanakan 100 peratus pembelajaran bersemuka, katanya. Jakarta kini berada di Tahap 1 PPKM, tambahnya.

Keperluan kedua adalah 80 peratus kalangan pendidik dan pelajar menerima vaksinasi dan 50 peratus dalam kalangan individu dewasa dan ke atas, katanya.

“Sementara itu, di Jakarta, 89 peratus kakitangan sekolah, 91 peratus guru, 79 peratus dewasa, dan 98 peratus pelajar telah divaksin. Justeru, Jakarta sangat layak melaksanakan 100 peratus pembelajaran bersemuka,” katanya.

Kerajaan Indonesia baru-baru ini membenarkan sekolah memulakan pembelajaran secara bersemuka pada kapasiti 100 peratus melalui Arahan Bersama Empat Kementerian berkenaan Garis Panduan Pelaksanaan Pembelajaran ketika Pandemik Covid-19. – Antara


Jumlah dagangan tahun ke tahun Jun 2022 capai paras RM270.39

Malaysia berupaya mengekalkan momentum positif pertumbuhan ekonomi susulan kejayaan mencatat pertumbuhan dua angka bagi jumlah perdagangan sebanyak 43.3 peratus bagi tahun ke tahun pada Jun 2022 yang mencapai paras tertinggi sebanyak RM270.39 bilion.

Ketika berkongsi keyakinan itu, Menteri Kanan Perdagangan Antarabangsa dan Industri Datuk Seri Mohamed Azmin Ali berkata momentum itu didorong oleh segmen eksport yang dipacu oleh prestasi memberangsangkan bagi eksport domestik dan eksport semula.

“Dengan keazaman padu dan tanggung jawab bersama, saya yakin Kementerian Perdagangan Antarabangsa dan Industri (MITI) dan Perbadanan Pembangunan Perdagangan Luar Malaysia (MATRADE) akan mengekalkan momentum positif dalam menyongsong arus untuk melonjakkan pertumbuhan ekonomi negara,” kata Mohamed Azmin dalam ciapan menerusi Twitter beliau, hari ini.

Pada Jun lepas, eksport Malaysia meningkat sebanyak 38.8 peratus tahun ke tahun kepada RM146.16 bilion iaitu pengembangan untuk bulan ke-22 berturut-turut sejak September 2020 manakala import melonjak 49.3 peratus tahun ke tahun kepada RM124.23 bilion.

Dalam ciapan seterusnya, Mohamed Azmin turut mengulas laporan berita mengenai Dewan Perdagangan dan Industri Kesatuan Eropah (Eurocham) Malaysia berkenaan pemindahan teknologi automasi terkini dari Eropah ke Malaysia secara berterusan.

Pada 22 Julai, Eurocham Malaysia berkata komuniti perniagaan Eropah berterima kasih kepada kerajaan Malaysia kerana menyokong pemulihan perniagaan secara aktif serta menangguhkan syarat bahawa sekurang-kurangnya 80 peratus tenaga kerja tempatan ditempatkan dalam sesebuah syarikat selama dua tahun.

“Sejajar dengan komitmen kita untuk menyokong pemulihan perniagaan secara aktif, MITI mengambil keputusan yang proaktif serta praktikal bagi memastikan kelangsungan perniagaan yang mampan.

“Kita akan terus melakukan libat urus dan mendengar pandangan pihak berkepentingan bagi memacu pemulihan ekonomi negara menerusi pelbagai aktiviti termasuk sesi dialog dengan dewan perdagangan dan industri dalam memastikan kemakmuran bersama untuk semua,” kata Mohamed Azmin. – Bernama


Shahrir sindir menteri PAS berbeza dengan akar umbi

Ketua UMNO Bahagian Johor Bahru, Tan Sri Shahrir Samad menyindir menteri dan pemimpin PAS yang dikatakannya tidak sehaluan dengan akar umbi parti itu.

Mengambil contoh perpaduan dan permuafakatan antara kedua-dua parti itu dalam Muafakat Nasional (MN) Pahang, beliau menganggap ahli akar umbi PAS menolak kerakusan elit dan mengutamakan penyatuan ummah.

“Keikhlasan ke arah perpaduan dan muafakat ummah meletakkan pemimpin elit PAS yang berada di bilik-bilik berhawa dingin di Putrajaya, Publika dan Kuala Terenganu benar-benar jauh menyepi dari realiti akar umbi mereka sendiri. Alhamdulillah.

“Tahniah kepada kepimpinan UMNO dan PAS negeri Pahang. Sekali lagi Pahang mendahului dengan keikhlasan ke arah perpaduan dan penyatuan ummah dan menolak kerakusan elit!” katanya mengulas pembentukan jentera MN di Parlimen Maran malam tadi.

Bekas Ahli Parlimen Johor Bahru itu kini berdepan tuduhan kegagalan mengisytiharkan wang RM1 juta yang diterima daripada Datuk Seri Najib Razak kepada Lembaga Hasil Dalam Negeri.

Shahrir berkata, kerajaan Pahang di bawah pimpinan Datuk Seri Wan Rosdy Wan Ismail menjadi negeri pertama membentuk jentera MN peringkat Parlimen.

“Sambil pucuk pimpinan PAS bertegas berada dalam PN (Perikatan Nasional) untuk PRU15, di Pahang semangat Muafakat Nasional bakal diterjemahkan kepada kerjasama politik di peringkat akar umbi antara UMNO dengan PAS,” katanya.

Sebelum ini, Presiden PAS, Datuk Seri Abdul Hadi Awang berkata, rundingan pembahagian kerusi Pilihan Raya Umum Ke-15 (PRU15) antara parti itu dan UMNO ditamatkan, sebaliknya PAS membentuk jawatankuasa bersama Bersatu.

Pada 27 Mac lalu, PAS juga terbabit dalam pembentukan PN Pahang bersama Bersatu dan Gerakan yang dipengerusikan Ketua Badan Pimpinan Bersatu Pahang, Datuk Saifuddin Abdullah.

Pesuruhjaya PAS Pahang Rosli Jabar; Pengerusi Gerakan Pahang Ranndy Yap Kim Heng; dan Timbalan Ketua Bersatu Pahang Lt Kol (PA) Mohd Yazid Mohd Yunus, dilantik sebagai naib pengerusi.

Ketua Penerangan PAS Pahang yang juga Ahli Dewan Undangan Negeri Panching Mohd Tarmizi Yahaya, dilantik sebagai Ketua Penerangan, manakala Naib Ketua Muslimat PAS Malaysia Salamiah Mohd Nor pula sebagai Ketua Wanita PN.


SPRM langkaui bidang kuasa apabila campuri badan eksekutif: Peguam

Suruhanjaya Pencegahan Rasuah Malaysia (SPRM) didakwa telah melampaui bidang kuasanya dalam siasatan terhadap hakim Datuk Mohd Nazlan Mohd Ghazali yang menjatuhkan hukuman penjara dan denda ke atas bekas Perdana Menteri, Datuk Seri Najib Razak.

Presiden Badan Peguam Malaysia, Ambiga Sreenevasan dipetik sebagai berkata ini juga merupakan kes campur tangan eksekutif, selain wujud rancangan licik untuk menjejaskan badan kehakiman negara.

Ini selepas Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said mengesahkan dalam surat kepada peguam Najib bahawa SPRM mendapati Mohd Nazlan melanggar Kod Etika Hakim dan mempunyai konflik kepentingan semasa mempengerusikan kes SRC International.

“Ini, pada pandangan saya, campur tangan eksekutif yang jelas, melampaui bidang kuasa oleh SPRM dan rancangan licik untuk menjejaskan badan kehakiman.

“Semuanya kerana beberapa pelanggar undang-undang enggan bertanggungjawab. Adakah ini boleh diterima oleh Perdana Menteri Anwar Ibrahim?” soalnya dalam ciapan Twitter seperti dipetik Mkini.

Terdahulu, peguam Najib mengesahkan Azalina telah menghantar surat kepada mereka berkaitan aspek siasatan SPRM ke atas Nazlan.

Mkini memetik sumber yang mempunyai pengetahuan mengenai perkara itu, peguam Najib, Tan Sri Muhammad Shafee Abdullah menulis surat kepada Azalina meminta menteri itu mengesahkan sama ada SPRM mendapati Nazlan mempunyai konflik kepentingan ketika mempengerusikan kes SRC International atau tidak.

Peguam itu juga dikatakan ingin tahu sama ada SPRM mendapati Nazlan telah melanggar Kod Etika Hakim atau tidak.

Dalam jawapannya kepada Shafee bertarikh 20 Mac, Azalina dilapor menyatakan “Saya boleh mengesahkan persoalan-persoalan yang dikemukakan bahawa soalan-soalan tersebut telah dijawab secara afirmatif.”

Sementara itu, seorang peguam lain, Lim Wei Jiet berkata SPRM tidak mempunyai sebarang bidang kuasa untuk membuat penemuan sedemikian.

“Terdapat mekanisme yang sangat khusus untuk ini. Jawatankuasa Etika Hakim di bawah Akta Jawatankuasa Etika Hakim 2010 adalah satu-satunya pihak berkuasa (untuk membuat penemuan sedemikian).

“Azalina patut jawab (demikian),” katanya.

Dia menambah bahawa ini adalah sama mengelirukan seperti Suruhanjaya Komunikasi dan Multimedia Malaysia (SKMM) membuat penemuan bahawa satu kesalahan di bawah Akta SPRM telah dilakukan.

“Ia sama sekali tanpa sebarang kuasa atau kepakaran untuk membuat kesimpulan sedemikian,” katanya

Siasatan SPRM telah dilancarkan terhadap Mohd Nazlan berhubung dakwaan yang mengaitkan hakim itu dengan perjanjian 1MDB Tanjung Energy Holdings Sdn Bhd ketika bertugas dengan Maybank.

Pada 24 Februari, panel yang diketuai oleh Ketua Hakim Negara Tengku Maimun Tuan Mat memutuskan bahawa siasatan SPRM ke atas Nazlan tidak mengikut protokol.

Tengku Maimun – yang membacakan keputusan itu – berkata meskipun Perlembagaan Persekutuan memberi kuasa kepada agensi penyiasatan jenayah seperti SPRM untuk menyiasat hakim yang sedang bersidang serta membenarkan pendakwa raya memulakan prosiding mahkamah jenayah terhadap hakim tersebut, kuasa tersebut mesti dilaksanakan dengan dengan niat baik dan hanya bagi kes-kes yang betul.

Ini penting, katanya, bagi memastikan badan kehakiman dapat menjalankan fungsinya secara bebas.

Mohd Nazlan, ketika menjadi hakim Mahkamah Tinggi pada 2020, menjatuhkan hukuman penjara 12 tahun dan RM210 juta kepada Najib kerana rasuah, salah guna kuasa dan pengubahan wang haram.


Bangunkan ekonomi nilai tinggi atasi ketidaksamaan ekonomi antara kaum

Institut Masa Depan Malaysia (MASA) menggesa Kerajaan membangunkan ekonomi bernilai tinggi bagi menyelesaikan isu ketidaksamaan ekonomi antara kaum.

Impak pandemik Covid-19 terhadap pendapatan isi rumah telah menjejaskan struktur kumpulan isi rumah, meningkatkan kadar kemiskinan dan meluaskan jurang ketidaksamaan. Tidak dinafikan kumpulan B40, terutamanya golongan miskin dan rentan yang merupakan golongan paling terjejas.

Majoriti pendapatan isi rumah mengalami kemerosotan, kebanyakannya yang berada dalam kumpulan isi rumah berpendapatan tinggi, telah beralih ke kumpulan isi rumah berpendapatan rendah – 20 peratus isi rumah M40 berpendapatan antara RM4,850 hingga RM10,959 telah jatuh kepada kumpulan B40.

Data tahun 2020 yang dikeluarkan oleh Jabatan Perangkaan Malaysia (DOSM) menunjukkan bahawa kumpulan isi rumah B40 mengalami penyusutan lebih besar kepada 15.9 peratus dalam agihan pendapatan.

Isu ini penting untuk diambil perhatian kerana kumpulan Bumiputera merupakan kelompok besar daripada kumpulan B40.

Program-program yang bertujuan menyediakan peluang sosio ekonomi dan memudahkan peningkatkan mobiliti untuk Bumiputera telah dirangka sejak pelancaran Dasar Ekonomi Baru (DEB) pada tahun 1971.

Perkembangannya dapat dilihat melalui penubuhan organisasi dan institusi berteraskan Bumiputera, seperti Unit Peneraju Bumiputera (TERAJU) dan pengenalan skim-skim seperti program Transformasi Ekonomi Bumiputera (BETR). Namun, langkah-langkah ini masih dilihat belum membuahkan hasil.

Negeri-negeri yang mempunyai penduduk Bumiputera yang tinggi (Sabah, Sarawak, Kelantan dan Kedah) mencatatkan insiden kemiskinan tertinggi akibat ketidaksamaan dan pembangunan yang tidak seimbang dari sudut kekayaan, pendapatan, pendidikan dan infrastruktur.

Negeri-negeri ini mendahului peratusan isi rumah berpendapatan di bawah RM7,000. Prestasi ekonomi Sabah dan Sarawak sepanjang lima tahun lepas juga lebih rendah daripada purata negara iaitu 2.7 peratus setahun.

Bumiputera yang mendapat pendidikan lepas menengah merupakan penyumbang terbesar kadar pengangguran berbanding kumpulan etnik lain. Kadar penyertaan tenaga buruh bagi bukan Bumiputera adalah lebih tinggi berbanding Bumiputera dan kumpulan etnik lain di Malaysia iaitu sebanyak 65.8 peratus.

Kerajaan perlu menggariskan hala tuju dan objektif yang jelas dalam membantu golongan Bumiputera, terutamanya mereka yang tergolong di bawah isi rumah berpendapatan penengah.

Sehingga kini, masih belum wujud sebarang pelan strategik berdasarkan pengumuman Perdana Menteri Datuk Seri Ismail Sabri berhubung Pelan Tindakan Pembangunan Bumiputera 2030 (TPB2030).

Pelaksanaan tindakan susulan TPB2030 perlu dimaklumkan kepada umum bagi memastikan ketelusan dan keterangkuman. Pelaksanaan pelan tindakan tersebut hendaklah berasaskan keperluan, dengan tumpuan untuk membangunkan Bumiputera B40 untuk membina daya tahan terhadap sebarang cabaran ekonomi yang mendatang.

Pada peringkat mikro, Kerajaan harus mengutamakan asas modal yang diperlukan oleh usahawan untuk menaiktaraf Perusahaan Kecil dan Sederhana (PKS) di negeri yang kurang membangun. Ini boleh dilakukan menerusi beberapa langkah dan insentif melalui pemindahan tunai langsung kepada pengusaha perniagaan.

Langkah ini akan menambahbaik ekosistem perniagaan dan menyediakan akses kepada pasaran negara bagi mewujudkan penawaran pekerjaan bergaji tinggi, serta meneroka konsep wakaf bagi mempelbagai sumber kewangan untuk membiayai perniagaan dan meningkatkan ekuiti Bumiputera.

Kerajaan juga harus memanfaatkan sains data untuk memantau kemajuan dan keluaran PKS Bumiputera melalui pembangunan pangkalan data berpusat berasaskan industri.

Natijahnya, isu birokrasi dan pentadbiran mesti dikurangkan bagi mempercepat pemberian bantuan perniagaan dan meminimumkan ketirisan akibat amalan rasuah. Aspek perundangan pelaksanaan tender terbuka juga perlu dipertimbang untuk memastikan ketelusan dalam pembidaan kompetitif terbuka untuk usahawan Bumiputera.

Azril Mohd Amin
Ketua Pegawai Eksekutif Institut Masa Depan Malaysia


Lebih 7.3 juta dos vaksin sudah diberi

Sebanyak 7,395,905 dos vaksin Covid-19 telah diberikan kepada penduduk di negara ini sehingga semalam.

Menteri Kesihatan Datuk Seri Dr Adham Baba berkata jumlah itu merangkumi 5,308,849 penerima vaksin dos pertama dan 2,087,056 individu lagi menerima suntikan dos kedua.

“Sebanyak 168,956 suntikan vaksin COVID-19 diberikan semalam, daripada jumlah ini sebanyak 103,856 merupakan dos pertama manakala 65,100 adalah suntikan dos kedua,” katanya dalam kenyataan hari ini.

Katanya lima negeri yang mencatatkan penerimaan dos vaksin tertinggi ialah Selangor dengan 270,221 diikuti Sarawak (227,292), Johor (222,614), Perak (194,724) dan Kuala Lumpur (170,688).


PM umum tambahan RM100 bagi BKM, bantu atasi harga barang naik

Kerajaan mengumumkan bantuan bayaran tambahan RM100 kepada penerima Bantuan Keluarga Malaysia (BKM) ekoran cabaran kos sara hidup dan kenaikan harga barang makanan dihadapi rakyat ketika ini.

Perdana Menteri Datuk Seri Ismail Sabri Yaakob berharap dengan bantuan tambahan tersebut akan dapat meringankan beban rakyat yang terkesan susulan kenaikan inflasi ketika ini, khususnya kepada golongan B40.

Bantuan tambahan RM100 akan diberi kepada isi rumah, sementara RM50 untuk individu bujang.

Beliau berkata, setiap penerima bakal menerima sehingga RM500 mengikut kategori kelayakan BKM masing-masing dengan bantuan tunai tambahan dibayar bersekali dalam bayaran Fasa 2, membabitkan peruntukan tambahan bernilai RM630 juta.

Katanya, ia akan memberi manfaat kepada hampir 8.6 juta penerima, merangkumi 4 juta isi rumah, 1.2 juta warga emas dan 3.4 juta individu bujang.

“Setiap penerima yang layak akan menerima bayaran secara berperingkat mulai 27 Jun ini, membabitkan peruntukan sebanyak RM1.74 bilion.

“Pembayaran ini juga bagi meringankan beban kewangan golongan B40, terutamanya bagi menyambut Aidiladha tidak lama lagi dan akan disalurkan seperti dijadualkan.

“Setakat ini, seramai 8.6 juta penerima BKM sudah diluluskan dengan isi rumah bakal menerima sehingga RM2,500, tahun ini. Bantuan ini adalah tertinggi yang pernah diberikan mana-mana kerajaan,” katanya semasa sidang media khas hari ini.

Ismail Sabri berkata, BKM adalah inisiatif bantuan tunai langsung yang diumumkan dalam Belanjawan 2022 bagi memanfaatkan golongan B40 dengan semakan status pembayaran boleh dibuat bermula Isnin ini, melalui pautan https://bkm.hasil.gov.my.

“Kerajaan sentiasa cakna dengan keperluan semasa terutamanya melibatkan kenaikan harga barangan keperluan dan akan terus komited dalam memastikan kesejahteraan Keluarga Malaysia terutamanya kumpulan sasar,” katanya.


Kebajikan rakyat selepas pandemik, banjir lebih penting bukan PRN: Penganalisis

Satu lagi kemelut politik selepas ura-ura berkemungkinan pilihan raya negeri (PRN) Johor bakal diadakan dijangka bakal mengundang kemarahan rakyat yang masih terjejas kehidupan mereka akibat pandemik dan bencana banjir baru-baru ini.

Bagaimanapun, ahli politik khususnya pemimpin UMNO nampaknya tidak mengendahkan kesusahan rakyat tetapi masih berterusan mahu berebut kuasa dengan merancang satu lagi PRN di Johor.

Spekulasi bertiup kencang Dewan Undangan Negeri (DUN) Johor bakal dibubarkan, pemimpin utama UMNO di Johor juga semakin bernafsu dengan hampir setiap hari berzikir mendesak supaya PRN diadakan bagi memilih kerajaan baharu walhal ketika ini sudah pun menguasai kerajaan negeri.

Langkah sama semasa PRN Melaka menjadi motivasi untuk UMNO meneruskan usaha mahu menjadi dominan apabila berjaya memenangi majoriti kerusi yang dipertandingkan, perkara sama mahu diulangi di Johor.

Penganalisis politik Universiti Teknologi MARA (UiTM), Mujibu Abdul Muis, menyifatkan kumpulan berkenaan hanya mementingkan agenda politik peribadi dan kepartian sehingga mengabaikan kepentingan rakyat.

“Sentimen rakyat melihat PRN bukan perkara utama bagi mereka ketika ini.

“Sesetengah orang politik ini hanya melihat kuasa sebagai matlamat, jadi mereka tidak peduli perkara lain berkait rakyat.

“Kalau parti-parti politik ini benar-benar gentleman dan pentingkan rakyat, sepatutnya tunggu sehingga Pilihan Raya Umum (PRU), kalau tak tahun ini pun, tahun hadapan,” katanya dipetik laporan portal SatuBerita.

Selain itu, Mujibu berpendapat PRN tidak sesuai diadakan dalam masa terdekat ketika rakyat memerlukan perhatian sepenuhnya daripada pemimpin.

“Kasihan rakyat, kenapa perlu buat pilihan raya? Kenapa perlu timbulkan pilihan raya? Apakah tidak boleh tunggu?

“Ahli politik seperti ini akan sentiasa melihat segala pilihan yang membolehkan mereka kekal berkuasa dan kukuhkan kuasa,” katanya.

Sementara itu, penganalisis politik Universiti Sains Malaysia (USM), Prof. Dr. Sivamurugan Pandian juga senada apabila menggesa supaya agenda politik diketepikan ketika rakyat sedang berdepan kesusahan hidup.

“PRN Johor tidak perlu diadakan kini kerana kita berhadapan dengan pelbagai isu yang memerlukan agenda rakyat diperlukan, agenda politik harus diketepikan.

“Sekurang-kurangnya tunjukkanlah kematangan berpolitik dalam kalangan pemimpin baik pemerintah ataupun pembangkang.

“Mereka perlu berikan tumpuan lebih dalam usaha memulihkan semula kesejahteraan masyarakat dalam keadaan terdesak seperti ini,” katanya lagi.

Media sebelum ini melaporkan Majlis Tertinggi (MT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi menerusi 28 DUN berbanding 27 di blok pembangkang dan dianggap ‘goyah’ selepas kematian bekas Menteri Besar yang juga Ahli Dewan Undangan Negeri (ADUN) Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi Dewan Undangan Negeri (DUN), sekali gus meyakinkan UMNO untuk menghadapi PRN Johor.


Dedah pihak cuba tiup sentimen kaum, agama: Anwar diberitahu

Veteran politik, Datuk Ibrahim Ali meminta Perdana Menteri, Datuk Seri Anwar Ibrahim mendedahkan identiti atau kumpulan yang cuba meniupkan sentimen kaum serta agama kerana kehilangan kuasa sebagaimana didakwanya.

Presiden Putra itu berkata, gambaran jelas wajar diberikan kerana pasukan keselamatan juga perlu digerakkan bagi menangani ancaman berkenaan.

“Kita desak perdana menteri dedahkan dengan jelas siapa yang dimaksudkan mengancam keselamatan negara kerana kemaruk atau gila kuasa,” katanya menurut laporan FMT lewat malam tadi.

Semalam, Anwar mendakwa pihak yang kehilangan kuasa pentadbiran menggunakan isu program ‘Jom Ziarah’ rumah ibadat bukan Islam, bertujuan meniup sentimen kaum dan agama.

Menurut Anwar beliau telah mengarahkan pasukan keselamatan supaya berwaspada kerana pihak yang rasa tercabar akan menggunakan sentimen ini.

“Saya sudah mengarahkan seluruh pasukan keselamatan untuk waspada kerana orang yang ‘desperate’ (terdesak) dan rasa tercabar akan menggunakan sentimen ini dan rakyat yang miskin akan diupah untuk menimbulkan apa-apa kekecauan.

“Jadi saya ingin tegaskan dan Kabinet bersama dalam hal ini, supaya keamanan dan perdamaian semua kaum dipertahankan dan tidak akan bertolak ansur sedikit pun terhadap mana-mana usaha yang menggugat keselamatan negara,” katanya menurut laporan BH.

Menyusul kenyataan itu, Ketua Polis Negara, Tan Sri Acryl Sani Abdullah Sani pula memberi amaran akan mengambil tindakan tegas terhadap pihak mengeluarkan kenyataan menyentuh sensitiviti agama dan kaum yang boleh menjejaskan keharmonian.

Isu menyentuh sensitiviti agama itu tercetus beberapa hari lalu, apabila Impact Malaysia – satu inisiatif di bawah kawal selia Kementerian Belia dan Sukan (KBS) – menganjurkan program ‘Jom Ziarah’ yang kali ini melibatkan lawatan belia bukan Kristian ke gereja.

Iklan berkaitan program itu turut ditulis dalam bahasa Melayu dan disiarkan di media sosial. Majlis Agama Islam Selangor dalam kenyataan semalam melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

Program ‘Jom Ziarah’ di Church of Our Lady of Lourdes, Klang, yang dijadual hari ini dan dibatalkan itu, menjadi kontroversi apabila Pengerusi Penaja Muafakat Nasional Negeri Sembilan, Badrul Hisham Shaharin atau Che’gu Bard, mempertikaikannya.

Susulan itu, Menteri Belia dan Sukan, Hannah Yeoh, membuat laporan polis menuduh Che’gu Bard memfitnahnya, sebelum Che’gu Bard membuat laporan balas polis terhadap Ahli Parlimen DAP Segambut itu.


780 kes cacar monyet di 27 negara bukan endemik dilaporkan: WHO

Pertubuhan Kesihatan Sedunia (WHO) memaklumkan 780 kes cacar monyet yang disahkan oleh makmal perubatan telah dilaporkan daripada 27 negara bukan endemik, sambil mengekalkan tahap risiko global adalah sederhana.

WHO berkata angka 780, untuk kes sejak 13 Mei hingga Khamis lalu (2 Jun), mungkin dilihat rendah kerana maklumat epidemiologi dan makmal yang terhad.

“Kemungkinan besar negara lain akan mengenal pasti kes danvirus itu akan terus merebak,” tambah agensi kesihatan PBB itu.

Beberapa kemasukan ke hospital telah dilaporkan, selain daripada pesakit diasingkan.

WHO menyenaraikan negara bukan endemik yang melaporkan paling banyak kes seperti Britain melibatkan 207 kes; Sepanyol (156 kes); Portugal (138 kes); Kanada (58 kes); dan Jerman (57 kes).

Selain Eropah dan Amerika Utara, kes juga telah dilaporkan di Argentina, Australia, Maghribi dan Emiriah Arab Bersatu.

Hanya satu kes cacar monyet di negara bukan endemik akan dianggap sebagai wabak.

“Sesetengah negara melaporkan bahawa kes baharu dalam kalangan individu yang mempunyai kaitan dengan mereka yang disahkan dijangkiti cacar monyet, tidak lagi muncul.

“Walaupun risiko semasa terhadap kesihatan manusia dan orang awam kekal rendah, risiko kesihatan awam boleh menjadi tinggi jika virus ini mengeksploitasi peluang untuk mewujudkan dirinya di negara bukan endemik sebagai patogen manusia yang meluas,” kata WHO dalam kemas kini mengenai wabak penyakit itu.

“WHO menilai risiko pada peringkat global sebagai sederhana memandangkan ini adalah kali pertama banyak kes dan kluster cacar monyet dilaporkan secara serentak di negara bukan endemik dan endemik.”

Kebanyakan kes yang dilaporkan setakat ini telah membabitkan kesihatan seksual atau perkhidmatan kesihatan lain dan kebanyakannya melibatkan lelaki yang melakukan hubungan seks dengan lelaki, kata WHO.

WHO berkata tidak ada kematian yang dikaitkan dengan wabak di negara bukan endemik, tetapi kes dan kematian terus dilaporkan dari kawasan endemik.

WHO menyenaraikan negeri endemik membabitkan Cameroon, Republik Afrika Tengah, Congo-Brazzaville, Republik Demokratik Congo, Liberia, Nigeria, Sierra Leone, Gabon dan Pantai Gading, serta Ghana, di mana ia telah dikenal pasti dalam haiwan sahaja.

Daripada tujuh negara pertama itu, 66 kematian dilaporkan dalam lima bulan pertama 2022.

Minggu lepas WHO telah mengadakan perbincangan dengan hampir lebih daripada 500 pakar dan lebih 2,000 peserta untuk menilai jurang pengetahuan cacar monyet dan keutamaan penyelidikan.

Pakar menekankan keperluan untuk kajian klinikal vaksin dan rawatan untuk lebih memahami keberkesanannya, dan menyeru penyelidikan yang lebih pantas terhadap epidemiologi dan penularan penyakit. – Agensi


Polis siasat dakwaan tahanan Rohingya penuhi pasar borong

Polis sedang mengumpul maklumat mengenai dakwaan kehadiran kira-kira 60 tahanan Rohingya yang melarikan diri dari Depot Tahanan Sementara Imigresen di Kedah, April lalu berada di Pasar Selayang dan Kuala Lumpur.

Ketua Polis Kuala Lumpur Datuk Azmi Abu Kassim berkata pihaknya akan mengambil tindakan yang bersesuaian seperti menjalankan sekatan jalan raya (SJR) sekiranya terdapat bukti kukuh tahanan berkenaan berada di kawasan itu.

Beliau berkata ketika ini polis dan Jabatan Imigresen sedang bermesyuarat bersama mengenai 60 tahanan Rohingya yang dipercayai masih bebas itu.

“Sekiranya ada maklumat tertentu, kami (Jabatan Imigresen) akan membuat tangkapan dan kami sememangnya telah bersedia. Ketika ini, polis sedang menunggu arahan dari Bukit Aman untuk tindakan selanjutnya,” katanya menurut Bernama.

Beliau berkata demikian kepada pemberita selepas menghadiri Majlis Jamuan Hari Raya di Dataran Dinamik Ibu Pejabat Daerah Wangsa Maju, di sini hari ini.

Azmi berkata sebelum ini pihaknya telah menjalankan SJR susulan terdapat dakwaan kumpulan berkenaan pergi ke pejabat Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) bagi mendapatkan perlindungan.

“Kita juga ada melakukan risikan namun operasi berkenaan telah dihentikan,” katanya.

Pada April lepas, dilaporkan sebanyak 528 pelarian Rohingya melarikan diri dari depot tahanan sementara itu dan baru-baru ini kelibat mereka didakwa dikesan di sekitar Pasar Borong Selayang dan Kuala Lumpur.

Sementara itu, mengulas mengenai perkembangan terkini kes amang seksual terhadap kanak-kanak perempuan bawah umur di Kuala Lumpur dan Selangor oleh jurulatih wusyu di sebuah akademi di Cheras, di sini, Azmi berkata kes berkenaan telah dirujuk ke Bukit Aman.

“Kes berkenaan sudah dirujuk ke Bukit Aman dan perkembangan terkini akan dimaklumkan dari semasa ke semasa,” katanya.

Pada 23 Mei lepas, polis menahan seorang jurulatih wusyu kerana dipercayai melakukan amang seksual terhadap dua kanak-kanak perempuan.

Suspek berusia 30-an yang bertugas di sebuah akademi wusyu di Cheras, di sini juga pernah ditahan polis daerah Kajang atas tuduhan sama baru-baru ini.


PN Selangor lancar manifesto Jumaat ini

Perikatan Nasional (PN) Selangor akan melancarkan tawaran kepada rakyat negeri itu Jumaat ini bagi pilihan raya negeri (PRN) kali ini.

Pengerusi PN, Tan Sri Muhyiddin Yassin mengumumkan perkara itu malam tadi ketika menyampaikan ucapan pada Ceramah Umum PN Hulu Selangor di Felda Sungai Tengi.

Menurutnya, manifesto yang dirangka PN mencakupi semua lapisan termasuk golongan miskin, anak muda, wanita, warga emas.

Malah beliau menjangkakan manifesto itu akan menjadi ‘game changer’ untuk negeri itu serta meningkatkan kedudukan rakyatnya.

“Tuan-tuan tanya, ya lah TS kalau PN bentuk kerajaan apa PN Selangor akan buat? Jumaat akan datang ini saya akan umumkan (manifesto). Ini betul-betul manifesto. Sewaktu saya pimpin kerajaan PN dulu saya tak ada manifesto (tapi) tak ada manifesto pun saya buat yang terbaik soal menyelesaikan masalah rakyat. Masalah Covid-19…ekonomi…masalah sebegitu. Ini untuk PRN kita sediakan manifesto.

“Apa bantuan-bantuan yang akan kita sediakan. Saya rasa apa yang saya akan umumkan bukan saja menarik…satu ‘game changer’ yang boleh meningkatkan negeri Selangor dan juga kedudukan rakyat Selangor kepada satu tahap yang lebih tinggi yang lebih baik.

“Supaya kita dapat memberikan bantuan langsung dan tidak langsung, menyediakan bantuan prihatin, bantuan kemudahan untuk anak muda, wanita, orang tua, orang dewasa dan sebagainya. Saya teliti tadi (manifesto PN Selangor) agak cukup elok. Itu nanti akan kita umumkan Jumaat malam akan datang,” katanya.

Malah beliau memberi bayangan akan ada kumpulan tertentu di negeri itu akan menikmati air percuma  daripada kerajaan PN Selangor sekiranya gabungan itu memerintah selepas 12 Ogos ini.

“Kita akan jelaskan apa yang termaktub di dalam itu termasuklah mungkin antara lain soal pemberian air secara percuma bagi sesetengah kategori penduduk di negeri Selangor, bantuan langsung kepada kumpulan yang miskin dan miskin tegar dan sebagainya.

“Saya bukan pembangkang yang ‘condemn’ macam-macam, salahkan sana (kerajaan) dan tak ada idea. Kami ada idea dan idea ini akan dilaksanakan ketika kami dipilih membentuk kerajaan negeri Selangor untuk tempoh lima tahun akan datang,” katanya.


Kes positif Covid-19 kluster PRN Melaka di Pulau Gadong naik

Seramai 137 orang dikesan positif Covid-19 dalam Kluster Pulau Gadong yang berpunca berikutan pelaksanaan Pilihan Raya Negeri (PRN) bulan lepas.

Jumlah tersebut meningkat daripada hanya 41 orang positif Covid-19 pada awalnya, ia melibatkan jangkitan pelajar dan guru.

Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, jumlah itu diperoleh hasil saringan terhadap 224 pelajar dan guru.

Jelasnya, seramai 137 disahkan positif, manakala baki 87 negatif, namun telah menjalani tempoh kuarantin sejak 25 November lalu.

“Hari ini kita telah dapat jumlah secara keseluruhan pelajar dan guru yang telah disaring iaitu seramai 224 orang.

“Daripada jumlah itu seramai 137 disahkan positif dan 87 negatif. Mereka yang negatif juga telah menjalani tempoh kuarantin bermula 25 November lalu,” katanya dipetik laporan Utusan Malaysia.

Mengulas lanjut, beliau berkata, risiko penularan wabak itu bagaimanapun adalah rendah memandangkan kesemua pelajar dan guru madrasah terbabit berada dalam radius kawasan berkenaan.

“Dia (Covid-19) tidak akan tersebar dalam komuniti dan tamat kuarantin pada 14 Disember ini, kalau ada kes baharu tempoh kuarantin mereka akan dilanjutkan 10 hari lagi.

“Alhamdulillah saya telah pergi ke madrasah berkenaan dan mereka semua berada dalam keadaan sihat di bawah kategori satu dan dua,” katanya.

Tambahnya, ada segelintir menjalani tempoh kuarantin di Pusat Kuarantin dan Rawatan Covid-19 Berisiko Rendah (PKRC) Pusat Dagangan Antarabangsa Melaka (MITC) Ayer Keroh dan telah dibenarkan pulang.

Susulan PRN Melaka lalu, satu kluster baharu dikesan berpunca daripada PRN lalu apabila indeks kes merupakan seorang tenaga pengajar di dua buah madrasah yang terlibat sebagai jentera parti politik.

Dalam pada itu, Muhamad Akmal berkata, tempoh pembukaan PKRC MITC akan dilanjutkan sehingga Jun tahun hadapan sebagai persiapan menghadapi risiko varian baharu.

“Ia bukan disebabkan kenaikan kes tetapi langkah berjaga-jaga jika ada gelombang baharu membabitkan varian lain. Jika dalam masa enam bulan kita melihat kadar peningkatan tidak begitu banyak, kita akan pindah ke tempat lain,” katanya.


Ringgit terus ditutup rendah hari ini

Ringgit ditutup rendah hari ini (22 Ogos 2022) berbanding dolar AS, sejajar dengan mata wang serantau yang diheret turun berikutan langkah China untuk mengurangkan kadar pinjaman utama (LPR), kata seorang penganalisis.

Pada jam 6 petang, unit tempatan ditutup pada 4.4855/4870 berbanding mata wang Amerika Syarikat daripada penutup 4.4760/4795 pada Jumaat.

Penganalisis itu berkata yuan dilaporkan mencecah paras terendah sejak September 2020 berikutan langkah untuk mengurangkan tekanan terhadap pasaran perumahan China dan ekonominya yang perlahan.

The People’s Bank of China mengurangkan LPR, penanda aras bagi kadar gadai janji sebanyak 15 mata asas kepada 4.30 peratus daripada 4.45 peratus.

Beliau berkata ringgit juga berada dalam aliran menurun berikutan penurunan harga minyak.

Penanda aras harga minyak mentah Brent kini berada pada AS$96.15 setong, turun 0.59 peratus.

Sementara itu, ringgit diniagakan kebanyakannya tinggi berbanding kumpulan mata wang utama lain.

Unit tempatan meningkat berbanding dolar Singapura kepada 3.2147/2163 daripada 3.2225/2254 ketika ditutup pada Jumaat, melonjak berbanding pound British kepada 5.2947/2965 daripada 5.3126/3167 sebelumnya, naik sedikit berbanding euro kepada 4.4886/4901 daripada 4.5069/5104.

Bagaimanapun, ringgit susut sedikit berbanding yen Jepun kepada 3.2786/2800 daripada 3.2767/2795 sebelumnya. – Bernama


Najib dedah anaknya dikenakan cukai lebih rendah bukan RM13.1 juta

Jumlah cukai yang diarahkan dibayar Lembaga Hasil Dalam Negeri (LHDN) terhadap anak Datuk Seri Najib Razak bukan bernilai RM13.1 juta seperti dilapor media, tetapi jauh lebih rendah amaunnya.

Bekas Perdana Menteri itu menjelaskan anaknya Mohamad Nizar Najib dikenakan jumlah cukai yang harus dibayar adalah jauh lebih sedikit selepas mencapai persetujuan dengan agensi percukaian tersebut.

“LHDN tuntut RM13.16 juta tetapi apa yang akhirnya dipersetujui antara LHDN dengan anak saya pada bulan Mei ialah satu jumlah yang jauh, jauh, jauh lebih rendah.

“Sekaligus membuktikan bahawa angka-angka yang dikenakan ke atas anak saya oleh LHDN masa (pentadbiran) PH (Pakatan Harapan) adalah sangat melampau dan bermotif politik,” katanya dalam status akaun Facebooknya.

Bagaimanapun, Najib tidak mendedahkan jumlah bayaran yang dikenakan LHDN tersebut atas alasan ia syarat sulit.

“Namun, angka sebenar yang dibayar tidak boleh didedahkan secara umum sebab ada syarat sulit yang diletak oleh pihak LHDN.

“Kita tak bantah sekiranya LHDN mahu dedahkan jumlah penyelesaian sebenar,” tambahnya.

LHDN telah menuntut tunggakan tahun taksiran antara tahun 2011 dan 2017. Perintah persetujuan, atau penyelesaian, telah dirundingkan dengan Pesuruhjaya Khas Cukai Pendapatan (PKCP) pada 27 Mei.

Biasanya, LHDN tidak mengumumkan jumlah tuntutan dan jumlah penyelesaian awam yang mereka tuntut.

Walau bagaimanapun, jumlah yang diminta dari Nizar diumumkan dalam tuntutan LHDN untuk menuntut tunggakan itu pada tahun 2019.

Sebelum ini, LHDN juga ada mengemukakan tuntutan yang serupa terhadap Najib atas tunggakan cukai berjumlah RM1.69 bilion dan adiknya Mohd Nazifuddin Najib untuk tunggakan berjumlah RM37.6 juta.